
P R E A M B U L

Prezentul Regulament este alcătuit dintr-un ansamblu de norme juridice care reglementează raporturile ce apar în cadrul proceselor de organizare și funcționare a Consiliului Județean Vaslui, în calitatea sa de autoritate a administrației publice locale.
În continuare, se definesc următorii termeni și următoarele expresii:
1) „Majoritate” înseamnă numărul de voturi necesar a fi exprimate de membrii consiliului județean pentru adoptarea unui act administrativ, stabilit în condițiile legii;
2) „Majoritate absolută” înseamnă primul număr natural strict mai mare decât jumătate din totalul membrilor în funcție ai consiliului județean;
3) „Majoritate calificată” înseamnă primul număr natural care este mai mare decât valoarea numerică rezultată în urma aplicării fracției/procentului stabilite/stabilit prin lege la totalul membrilor consiliului județean stabilit în condițiile legii;
4) „Majoritate simplă” înseamnă primul număr natural mai mare decât jumătate din totalul membrilor prezenți la o ședință a consiliului județean, cu condiția îndeplinirii cvorumului;
5) „Cvorumul” înseamnă numărul minim de membri prevăzut de lege pentru întrunirea valabilă a consiliului județean.


                        TITLUL I
DISPOZIȚII GENERALE

Art.1. - (1) Județul este unitatea administrativ-teritorială alcătuită din comune, orașe și, după caz, municipii în funcție de condițiile geografice, economice, sociale, etnice și de legăturile culturale și tradiționale ale populației, declarată ca atare prin lege.
(2) Județul Vaslui este persoană juridică de drept public, cu capacitate juridică deplină și patrimoniu propriu, subiect juridic de drept fiscal, titular al codului de înregistrare fiscală și al conturilor deschise la unitățile teritoriale de trezorerie și la unitățile bancare, precum și al drepturilor și obligațiilor ce decurg din contractele privind administrarea bunurilor care aparțin domeniului public și privat și din raporturile cu alte persoane fizice sau juridice, în condițiile legii.
(3) Reprezentarea în justiție a Județului Vaslui se asigură de către președintele consiliului județean.
(4) Președintele consiliului județean stă în judecată în calitate de reprezentant legal al unității administrativ-teritoriale, pentru apărarea drepturilor și intereselor legitime ale acesteia, și nu în nume personal.
(5)  Atribuția de reprezentare în justiție poate fi exercitată în numele președintelui consiliului județean de către consilierul juridic din aparatul de specialitate ori de către un avocat angajat în condițiile legii.
(6)  Cheltuielile de judecată sau, după caz, despăgubirile stabilite pe baza hotărârilor judecătorești definitive se suportă/se fac venit de la/la bugetul local al unității administrativ-teritoriale. Cheltuielile de judecată cuprind toate sumele cheltuite din bugetul local.
Art.2. - (1) Consiliul județean este autoritatea administrației publice locale constituită la nivel județean pentru coordonarea activității consiliilor comunale, orășenești și municipale, în vederea realizării serviciilor publice de interes județean și este ales prin vot universal, egal, direct, secret și liber exprimat, în condițiile legii pentru alegerea autorităților administrației publice locale.
 (2) Sediul Consiliului Județean Vaslui este în municipiul Vaslui, strada Ștefan cel Mare nr.79.
           (3) Consiliul județean este condus de un președinte al consiliului județean care reprezintă autoritatea executivă la nivelul județului.
Art.3. – (1) Consiliul județean este compus din consilieri județeni aleși în condițiile legii pentru alegerea autorităților administrației publice locale.
(2) În exercitarea mandatului lor, aleșii locali se afla în serviciul colectivității locale și au îndatorirea de a participa la exercitarea competențelor autorităților administrației publice locale din care fac parte sau pe care le reprezintă, după caz, cu bună-credință și fidelitate față de țară și de colectivitatea care i-a ales.
(3) În asigurarea liberului exercițiu al mandatului lor, aleșii locali îndeplinesc o funcție de autoritate publică.
Art.4. - (1) Consiliul județean se organizează și funcționează în temeiul principiilor generale ale administrației publice: legalitatea, egalitatea, transparența, proporționalitatea, satisfacerea interesului public, imparțialitatea, continuitatea, adaptabilitatea, precum și în temeiul următoarelor principii specifice: autonomia locală, descentralizarea, consultarea cetățenilor în soluționarea problemelor de interes local deosebit, eligibilitatea autorităților administrației  publice locale, cooperarea, responsabilitatea și constrângerea bugetară.
(2) Prin autonomie locală se înțelege dreptul și capacitatea efectivă a consiliului județean de a soluționa și gestiona, în numele și în interesul colectivității locale la nivelul căreia este ales, treburile publice, în condițiile legii.
(3) Autonomia locală garantează consiliului județean dreptul ca, în limitele legii, să aibă inițiative în toate domeniile, cu excepția celor date în mod expres în competența altor autorități publice.
(4) Consiliul județean exercită competențe exclusive, competențe partajate și competențe delegate, potrivit legii. 
(5) Raporturile dintre consiliul județean și autoritățile administrației publice locale din comunele, orașele și municipiile din Județul Vaslui se bazează pe principiile autonomiei locale, legalității, cooperării, solidarității, egalității de tratament și responsabilității.
(6) În relațiile dintre consiliul județean și autoritățile administrației publice locale din comunele, orașele și municipiile din Județul Vaslui nu există raporturi de subordonare; în relațiile dintre acestea există raporturi de colaborare.
Art.5. - (1) În cadrul politicii economice naționale, Județul Vaslui are dreptul la resurse financiare proprii, pe care Consiliul Județean Vaslui le stabilește, le administrează și le utilizează pentru exercitarea competenței și a atribuțiilor ce îi revin, în condițiile legii.
           (2) Resursele financiare de care dispune Consiliul Județean Vaslui trebuie să fie corelate cu competența și atribuțiile prevăzute de lege.
           (3) În scopul asigurării autonomiei locale, Consiliul Județean Vaslui are dreptul să instituie și să perceapă impozite și taxe locale, să aprobe bugetul local al județului, în condițiile legii.
           (4) Stabilirea, constatarea, impunerea, inspecția fiscală, încasarea, urmărirea și executarea silită, precum și procedurile de administrare a creanțelor bugetare locale se realizează în condițiile legii.
            (5) Consiliul Județean Vaslui administrează sau, după caz, dispune de resursele financiare, precum și de bunurile proprietate publică sau privată ale județului, în conformitate cu principiul autonomiei locale.
Art.6. – Bugetul local al Județului Vaslui se elaborează, se aprobă, se execută și se raportează în condițiile legii care reglementează finanțele publice locale.
Art.7. – (1) Județul Vaslui are dreptul să coopereze și să se asocieze, în condițiile legii, formând asociații de dezvoltare intercomunitară, cu personalitate juridică, de drept privat și de utilitate publică.
  	(2) Județul Vaslui cooperează cu alte unități administrativ-teritoriale pentru organizarea și exercitarea unor activități în scopul realizării unor atribuții stabilite prin lege autorităților administrației publice locale, cu precădere în domeniile ce privesc activitățile de control, audit, inspecție, urbanism și amenajarea teritoriului, cadastru, precum și în orice alte domenii în care hotărăsc consiliile locale respective, pe principii de eficiență, eficacitate și economicitate, la nivelul asociațiilor de dezvoltare intercomunitară sau la nivelul structurilor județene cu personalitate juridică ale structurilor asociative ori la nivelul structurilor asociative ale autorităților administrației publice locale recunoscute ca fiind de utilitate publică, potrivit legii.
         (3) Județul Vaslui are dreptul să coopereze și să se asocieze și cu unități administrativ-teritoriale din străinătate, în condițiile legii, prin hotărâri ale Consiliului Județean Vaslui. De asemenea, poate adera la organizații internaționale ale autorităților administrației publice locale, în condițiile legii. Cheltuielile ocazionate de participarea la activitățile organizațiilor internaționale se suportă din bugetul local al județului.
         (4) Pentru protecția și promovarea intereselor lor comune, Județul Vaslui are dreptul de a adera la asociații naționale și internaționale, în condițiile legii.
         (5)  Județul Vaslui poate încheia acorduri și poate participa, inclusiv prin alocare de fonduri, la inițierea și la realizarea unor programe de dezvoltare zonală sau regională, în baza hotărârilor adoptate de Consiliul Județean Vaslui, în condițiile legii.
         (6)  Județul Vaslui poate încheia acorduri de cooperare transfrontalieră cu structuri similare din Republica Moldova, în condițiile legii.
         (7)  Inițiativa de a coopera și de a se asocia cu unități administrativ-teritoriale din străinătate, precum și de a adera la o asociație internațională a unităților administrativ-teritoriale va fi comunicată, prin intermediul președintelui consiliului județean, ministerului cu atribuții în domeniul afacerilor externe și ministerului cu atribuții în domeniul administrației publice. Proiectele de acord de cooperare pe care Județul Vaslui intenționează să le încheie cu unitățile administrativ-teritoriale din alte țări trebuie transmise spre avizare conformă ministerului cu atribuții în domeniul afacerilor externe și ministerului cu atribuții în domeniul administrației publice înainte de supunerea lor spre adoptare de către consiliul județean.
          (8) Consiliul Județean Vaslui poate încheia acorduri de înfrățire/cooperare cu autoritățile administrației publice locale din alte state, prioritar cu autoritățile administrației publice locale din statele în care se află comunități de români, programe comune culturale, sportive, de tineret și educaționale, stagii de pregătire profesională și alte acțiuni care contribuie la dezvoltarea relațiilor de prietenie, inclusiv finanțarea acestora.
Art.8. - (1) Consilierii județeni își desfășoară activitatea în cadrul ședințelor și în cadrul comisiilor de specialitate, structuri organizatorice colective ale Consiliului Județean Vaslui.
         (2) Consiliul județean, în plen, adoptă hotărâri, iar comisiile de specialitate ale acestuia adoptă avize, cu caracter consultativ.
         (3) Au drept de vot numai consilierii județeni în funcție. Votul consilierului județean este individual și poate fi deschis sau secret.
         (4)  Votul deschis se exprimă prin oricare din următoarele modalități:
    a) prin ridicarea mâinii;
    b)  prin apel nominal, efectuat de președintele consiliului județean;
    c) electronic. Acesta se exprimă conform specificațiilor tehnice ale producătorului echipamentului/aplicației, exclusiv în perioada de timp alocată votării de către președintele consiliului județean sau de înlocuitorul acestuia, conform procedurii prevăzute în anexa nr.1 la prezentul regulament. Rezultatul votului se afișează electronic.
(5) Consiliul județean poate stabili, la propunerea președintelui, ca unele hotărâri să fie luate prin vot secret. Hotărârile cu caracter individual cu privire la persoane vor fi luate întotdeauna prin vot secret, cu excepțiile prevăzute de lege. 
(6) Pentru exercitarea votului secret se utilizează buletine de vot, urnă și cabină de vot/spațiu adecvat exprimării votului secret. Întotdeauna se va constitui o comisie de numărare a voturilor, formată din trei consilieri județeni, desemnați de grupurile de consilieri județeni. Dacă unul dintre membrii desemnați ai comisiei figurează pe buletinul de vot, acesta va fi înlocuit de un alt consilier aparținând grupului care l-a desemnat. Comisia supraveghează votarea, numără voturile și stabilește rezultatul, consemnându-l într-un proces-verbal.
            (7) Redactarea buletinelor de vot trebuie să fie fără echivoc. Pentru exprimarea opțiunii se folosesc cuvintele da sau nu.
 (8) Pe buletinul de vot se trece titlul proiectului de hotărâre, numele și prenumele candidaților, funcția pentru care aceștia candidează. Pentru exprimarea opțiunii se va bara în dreptul candidatului printr-o linie unul dintre cuvintele da sau nu.
 (9) Buletinele de vot se tipăresc pe hârtie albă, format A4, într-un număr egal cu numărul membrilor consiliului județean prezenți la ședință, cu aplicarea ștampilei ”ROMÂNIA/stema județului/CONSILIUL JUDEȚEAN VASLUI” pe ultima pagină a fiecărui buletin de vot.
 (10) Buletinele de vot pe care nu a fost exprimată în mod clar opțiunea de vot sunt considerate nule.
(11) În cazul în care niciunul dintre candidați nu a întrunit votul majorității cerute de lege, se organizează noi tururi de scrutin.
(12) Comisia prevăzută la alin. (6) veghează la asigurarea secretului votului, cu verificarea prealabilă și concomitentă a respectării următoarelor condiții minime: existența unui spațiu care asigură confidențialitatea efectivă a exercitării votului secret (cabină de vot sau o încăpere separată), unde accesul va fi restricționat, fiind permisă doar prezența consilierului județean care votează în acel moment.
          (13) După stabilirea rezultatului votării, unul dintre membrii comisiei de numărare a voturilor dă citire procesului-verbal. Ulterior, acesta va preda secretarului general al județului, spre păstrare la dosarul ședinței, atât procesul-verbal, cât și buletinele de vot.

Capitolul I
[bookmark: bookmark10]MANDATUL, STRUCTURA ȘI CONSTITUIREA CONSILIULUI JUDEȚEAN VASLUI

  	Art.9. – (1) Consiliul județean se alege pentru un mandat de 4 ani în condițiile legii privind alegerea autorităților administrației publice locale.
	(2) Numărul membrilor fiecărui consiliu județean se stabilește prin ordin al prefectului, în funcție de numărul locuitorilor județului, conform populației raportate, în funcție de domiciliu, de Institutul Național de Statistică la data de 1 ianuarie a anului în care se organizează alegerile.
	(3)   Consiliul județean se completează cu președintele consiliului județean, ales în condițiile legii pentru alegerea autorităților administrației publice locale, care are drept de vot și conduce ședințele acestuia.
	(4)  Mandatul consiliului județean se exercită de la data la care consiliul județean este legal constituit până la data la care consiliul județean nou-ales este legal constituit.
          (5)  Mandatul consiliului județean poate fi prelungit, prin lege organică, în caz de război sau catastrofă ori alte situații expres prevăzute de lege atunci când, datorită acestor situații, nu pot fi organizate alegeri în condițiile alin. (1).
Art.10. - (1) Organele, respectiv structurile organizatorice, prin care Consiliul Județean Vaslui își exercită atribuțiile sunt: ședința în plen, președintele, cei doi vicepreședinți și comisiile de specialitate cu caracter permanent.
(2) Pentru realizarea atribuțiilor care îi revin, Consiliul Județean Vaslui dispune de un aparat de specialitate care cuprinde totalitatea compartimentelor funcționale, fără personalitate juridică, de la nivelul unității administrativ-teritoriale, precum și secretarul general al județului.
Art.11. - (1) Constituirea Consiliului Județean Vaslui se face în cel mult 60 de zile de la data desfășurării alegerilor autorităților administrației publice locale. Anterior constituirii consiliului județean, mandatele consilierilor județeni declarați aleși sunt validate în condițiile prevăzute la art. 12.
(2) După validarea mandatelor de consilier județean este organizată o ședință privind ceremonia de constituire a consiliului județean, ocazie cu care consilierii județeni depun jurământul.
Art.12. - (1) Mandatele consilierilor județeni declarați aleși sunt validate în cel mult 25 de zile de la data desfășurării alegerilor pentru autoritățile administrației publice locale de Tribunalul Vaslui. Încheierea de validare sau invalidare poate fi atacată de cei interesați la curtea de apel în a cărei circumscripție se află tribunalul.
 	(2) Mandatul unui consilier județean este validat dacă, la data pronunțării încheierii, consilierul județean declarat ales îndeplinește cumulativ următoarele condiții:
    a) are domiciliul pe teritoriul județului Vaslui, dovedit prin actul de identitate în copie;
    b) nu și-a pierdut drepturile electorale, fapt dovedit prin cazierul judiciar;
    c) nu și-a pierdut calitatea de membru al partidului politic pe lista căruia a fost ales, urmare a demisiei sau urmare a excluderii prin hotărârea definitivă a forului competent al partidului politic ori prin hotărâre definitivă a unei instanței judecătorești, fapt dovedit prin confirmările prevăzute la art. 19 alin. (1) sau prin hotărâre definitivă a instanței judecătorești, după caz;
    d) mandatarul financiar coordonator a depus raportul detaliat al veniturilor și cheltuielilor electorale în conformitate cu prevederile legii privind finanțarea activității partidelor politice și a campaniilor electorale, fapt dovedit prin depunerea raportului, în condițiile legii;
    e) nu a renunțat la mandat, în condițiile art. 13;
    f) nu a fost ales prin fraudă electorală constatată în condițiile legii privind alegerea autorităților administrației publice locale, dovedită prin documentele privind rezultatele alegerilor înaintate de către biroul electoral de circumscripție Tribunalului Vaslui.
(3) Consilierii județeni declarați aleși au obligația transmiterii către secretarul general al județului a documentelor doveditoare pentru îndeplinirea condițiilor prevăzute la alin. (2) lit. a)-e) în cel mult 15 zile de la data desfășurării alegerilor, pentru care li se eliberează o confirmare de primire. Termenul de 15 zile este termen de decădere, caz în care secretarul general al județului transmite Tribunalului Vaslui documentele care i-au fost puse la dispoziție înăuntrul acestui termen, precum și o adresă prin care propune validarea consilierilor care au depus documentele prevăzute la alin. (2) sau, după caz, invalidarea consilierilor care nu au depus aceste documente.
(4) Secretarul general al județului are obligația de a transmite tribunalului documentele doveditoare pentru îndeplinirea condițiilor prevăzute la alin. (2) lit. a)-e) în termen de 2 zile de la împlinirea termenului prevăzut la alin. (3), în vederea validării mandatelor consilierilor județeni declarați aleși.
(5) Încheierea tribunalului privind validarea sau, după caz, invalidarea mandatelor consilierilor județeni cuprinde numele consilierilor județeni ale căror mandate au fost validate și se comunică de îndată prefectului și secretarului general al județului. În prima zi lucrătoare ulterioară comunicării încheierii, secretarul general al județului informează consilierii județeni declarați aleși cu privire la validarea mandatelor lor, supleanții acestora cu privire la invalidarea mandatelor consilierilor județeni declarați aleși și partidele politice sau organizațiile cetățenilor aparținând minorităților naționale. Încheierea tribunalului prin care sunt invalidate mandatele este comunicată și respectivilor consilieri județeni declarați aleși.
(6)  În termen de 3 zile de la comunicare, cei interesați pot formula apel împotriva încheierii tribunalului de validare sau invalidare a mandatelor. Apelul se soluționează de Curtea de Apel Iași în termen de 5 zile de la depunerea apelului, în procedură necontencioasă, fără a fi aplicabilă procedura de regularizare a cererii, hotărârea fiind definitivă. Hotărârea se comunică de îndată de la pronunțare prefectului, secretarului general al județului și consilierului județean declarat ales.
(7)  Pronunțarea încheierii tribunalului, respectiv pronunțarea hotărârii curții de apel se poate amâna, o singură dată, cel mult 24 de ore, iar termenul pentru motivarea încheierii, respectiv a hotărârii este de cel mult 48 de ore de la pronunțare.
Art.13. – (1) Consilierul județean declarat ales poate renunța la mandat în cel mult 10 zile de la data desfășurării alegerilor, situație în care comunică, în același termen, sub semnătură, decizia sa secretarului general al județului.
(2) Secretarul general al județului transmite Tribunalului Vaslui și prefectului declarațiile semnate de consilierii județeni declarați aleși, prevăzuți la alin. (1), în termenul prevăzut la art. 12 alin. (4).
Art.14. – (1) Prefectul convoacă consilierii județeni pentru ședința privind ceremonia de constituire a consiliului județean în cel mult 5 zile de la comunicarea încheierii tribunalului prevăzute la art. 12 alin. (5) ori a comunicării hotărârii curții de apel în condițiile art. 12 alin. (6) și (7), după caz, în situația în care numărul mandatelor de consilier județean, validate, este mai mare decât primul număr natural strict mai mare decât jumătate din numărul membrilor consiliului județean stabilit potrivit art. 9 alin. (2).
(2) Prefectul îi comunică secretarului general al județului data și ora stabilite pentru ședința privind ceremonia de constituire a consiliului județean, la care participă prefectul, subprefectul sau un reprezentant al instituției prefectului desemnat prin ordin de către prefect. În situații motivate, cu respectarea dispozițiilor alin. (1) prefectul poate comunica o altă dată și o altă oră.
(3) Secretarul general al județului comunică consilierilor județeni ale căror mandate au fost validate data și ora ședinței privind ceremonia de constituire convocată de prefect, care are loc la sediul consiliului județean.
(4) Ședința pentru ceremonia de constituire este condusă de cel mai în vârstă consilier județean al cărui mandat a fost validat, ajutat de doi dintre cei mai tineri consilieri județeni ale căror mandate au fost validate.
(5) Consilierii județeni ale căror mandate au fost validate depun jurământul prevăzut la art. 15 în cadrul ședinței privind ceremonia de constituire a consiliului județean.
(6) În cazul în care numărul consilierilor județeni care au depus jurământul în condițiile alin. (5) este mai mic decât primul număr natural strict mai mare decât jumătate din numărul membrilor consiliului județean stabilit potrivit art. (9) alin. (2), prefectul convoacă consilierii județeni pentru o a doua ședință privind ceremonia de constituire în termen de 20 de zile de la data primei ședințe.
(7) În cadrul celei de a doua ședințe pot depune jurământul consilierii județeni validați care au absentat de la prima ședință și supleanții ale căror mandate au fost validate în condițiile art. 18 și consilierii județeni validați în condițiile art. 12 alin. (6) și (7) și care nu au fost convocați la prima ședință de constituire a consiliului județean.
(8) Prin excepție de la dispozițiile alin. (7) consilierul județean declarat ales care nu a putut depune jurământul, ca urmare a absenței pentru motive temeinice, poate depune jurământul în cadrul primei ședințe a consiliului județean. Sunt considerate motive temeinice spitalizarea sau imobilizarea la pat, dovedită prin certificat medical, ori situații precum deplasarea în străinătate în interes de serviciu, evenimente de forță majoră, cum ar fi inundații sau alte catastrofe care au împiedicat deplasarea, deces în familie ori alte situații similare.
(9) Consilierul județean al cărui mandat a fost validat care nu depune jurământul nici în cea de a doua ședință privind ceremonia de constituire ori în condițiile prevăzute la alin. (8) sau care refuză să depună jurământul este considerat demisionat de drept.
(10) Locurile consilierilor județeni declarați aleși ale căror mandate nu au fost validate sau care sunt considerați demisionați de drept și care nu pot fi completate cu supleanți se declară vacante prin ordin al prefectului în termen de 5 zile de la prima ședință ordinară a consiliului județean.
	Art.15. – (1) Consilierii județenii aleși al căror mandat a fost validat depun următorul jurământ în limba română: Jur să respect <LLNK 11991     0221 201   0 11>Constituția și legile țării și să fac, cu bună-credință, tot ceea ce stă în puterile și priceperea mea pentru binele locuitorilor județului Vaslui. Așa să îmi ajute Dumnezeu! Formula religioasă de încheiere va respecta libertatea convingerilor religioase, jurământul putând fi depus și fără formula religioasă. Jurământul se imprimă pe un formular special și se semnează, în două exemplare, de fiecare ales local.
(2) Un exemplar al jurământului se păstrează la dosarul de constituire, iar al doilea se înmânează consilierului județean ales. Dosarul de constituire se păstrează de către secretarul general al județului.
Art.16. – (1) Pe perioada stării de urgență sau a stării de alertă, declarate în condițiile legii, în vederea prevenirii și combaterii efectelor pandemiei de COVID-19, consilierii județeni, validați în condițiile legii, care se află în izolare sau în carantină în condițiile legii, pot participa la ședința privind ceremonia de constituire a consiliului județean și pot depune jurământul prevăzut la art. 15 alin. (1) în cadrul ședinței/ședințelor privind ceremonia de constituire ori în cadrul primei ședințe a consiliului județean, după caz, fără prezența fizică, prin mijloace electronice de comunicare de la distanță audiovideo.
(2) Aleșii locali transmit prin orice mijloace de comunicare, secretarului general al județului solicitarea de a participa prin mijloace electronice de comunicare de la distanță, la data luării la cunoștință despre situația de izolare, respectiv de carantină, dar nu mai târziu de ora începerii ședinței. În termen de maximum 24 de ore de la data luării la cunoștință de către aleșii locali a documentului doveditor al stării de izolare sau al stării de carantină, după caz, aceștia îl transmit, prin orice mijloace de comunicare, secretarului general al județului.
(3)  În situația prevăzută la alin. (2), comunicarea prevăzută la art. 14 alin. (3), cuprinde și aplicația electronică prin intermediul căreia se organizează ședința.
(4) Semnarea formularului special pe care este imprimat jurământul depus în condițiile alin. (1) se realizează în prima ședință a consiliului județean la care participă aleșii locali.
(5) Depunerea jurământului în cadrul ședințelor privind ceremonia de constituire a consiliului județean, care se organizează prin intermediul mijloacelor electronice de comunicare de la distanță audiovideo, de către consilierii județeni, se consemnează într-un proces-verbal întocmit de către secretarul general al județului.
(6) Consilierii județeni care au depus jurământul în condițiile alin. (1) sunt luați în calcul la numărul consilierilor județeni care au depus jurământul prevăzut la art. 14 alin. (6).
	Art.17. – (1) Consiliul județean este legal constituit dacă numărul consilierilor județeni care au depus jurământul în condițiile art. 14 alin. (5)-(7) și art.16 este mai mare decât primul număr natural strict mai mare decât jumătate din numărul membrilor consiliului județean, stabilit potrivit art. 9 alin. (2).
(2) Data constituirii consiliului județean este considerată data desfășurării primei ședințe privind ceremonia de constituire a consiliului județean, respectiv a celei de a doua, după caz.
(3)  În termen de 3 zile de la data constituirii consiliului județean, în condițiile alin. (2), prefectul emite un ordin privind constatarea îndeplinirii condițiilor legale de constituire a consiliului județean, care se comunică secretarului general al județului și se aduce la cunoștință publică.
(4) În situația în care consiliul județean nu este legal constituit în condițiile alin. (1), în termen de 3 zile de la împlinirea termenului prevăzut la art. 14 alin. (6) prefectul emite un ordin privind constatarea neîndeplinirii condițiilor legale de constituire a consiliului județean, în care se menționează motivele neconstituirii acestuia.
(5) Ordinul prefectului prevăzut la alin. (3), respectiv alin. (4) prevede, dacă este cazul, și situațiile în care este necesară validarea mandatelor supleanților. Ordinul prefectului care cuprinde situațiile în care este necesară validarea mandatelor supleanților se comunică tribunalului, partidelor politice și organizațiilor cetățenilor aparținând minorităților naționale care au propus candidați și secretarului general județului.
	Art.18. – (1) Mandatele supleanților sunt validate de Tribunalul Vaslui, în procedură necontencioasă, prin încheiere pronunțată în camera de consiliu, fără a fi aplicabilă procedura de regularizare a cererii. Validarea mandatelor supleanților se realizează în condițiile art. 12 alin. (2), cu respectarea prevederilor legii privind alegerea autorităților administrației publice locale în situația în care consilierul județean declarat ales se află în una dintre următoarele situații:
    a) nu este validat ca urmare a neîndeplinirii condițiilor prevăzute la art. 12 alin. (2);
    b) este considerat demisionat de drept, potrivit art. 14 alin. (9).
(2) În cazul prevăzut la alin. (1) lit. a), mandatele supleanților sunt validate în termen de 10 zile de la data rămânerii definitive a tribunalului de invalidare a mandatului consilierului județean declarat ales.
(3) În cazul prevăzut la alin. (1) lit. b), mandatele supleanților sunt validate în termen de 10 zile de la comunicarea ordinului prefectului prevăzut la art. 15 alin. (5).
(4) Supleanții au obligația transmiterii către secretarul general al județului a documentelor doveditoare pentru îndeplinirea condițiilor prevăzute la art. 12 alin. (3) cu cel puțin 7 zile înainte de împlinirea termenului prevăzut la alin. (2) sau (3), după caz, pentru care li se eliberează o confirmare de primire. Termenul pentru transmiterea documentelor către secretarul general al județului este termen de decădere, caz în care secretarul general al județului transmite tribunalului documentele care i-au fost puse la dispoziție înăuntrul acestui termen, precum și o adresă de informare prin care propune validarea supleanților care au depus documentele prevăzute la art. 12 alin. (2) sau, după caz, invalidarea supleanților care nu au depus aceste documente.
(5) Secretarul general al județului transmite tribunalului documentele doveditoare pentru îndeplinirea condițiilor prevăzute la art. 12 alin. (2) lit. a)-d) cu cel puțin 7 zile înainte de împlinirea termenului prevăzut la alin. (2) sau (3), după caz.
(6)  Supleantul al cărui mandat a fost validat în condițiile prezentului articol depune jurământul în a doua ședință privind ceremonia de constituire a consiliului județean prevăzută la art. 14 sau în prima ședință a consiliului județean, după caz.
(7)  Prevederile alin. (6) se aplică în mod corespunzător supleantului declarat ales al cărui mandat a fost invalidat de tribunal, în primă instanță, dar care a fost validat prin hotărârea curții de apel.
(8) Supleantul al cărui mandat a fost validat, care nu depune jurământul în condițiile alin. (6) sau, după caz, alin. (7) ori care refuză să depună jurământul, este considerat demisionat de drept.
(9) Prevederile art. 17 alin. (3) se aplică în mod corespunzător.
	Art.19. – (1) În situația în care consiliul județean nu a fost constituit în condițiile art. 17, sunt organizate alegeri parțiale de completare în condițiile legii privind alegerea autorităților administrației publice locale pentru locurile consilierilor județeni declarate vacante potrivit art. 14 alin. (10).
(2) Alegerile prevăzute la alin. (1) se organizează în termen de 90 de zile de la emiterea ordinului prefectului prevăzut la art. 17 alin. (4), în condițiile legii privind alegerea autorităților administrației publice locale. Stabilirea datei pentru organizarea alegerilor se face de către Guvern, la propunerea autorităților cu atribuții în organizarea alegerilor locale pe baza solicitării prefectului.
Art.20. – (1) Partidele politice sau organizațiile cetățenilor aparținând minorităților naționale confirmă, sub semnătura persoanelor din cadrul conducerilor acestora, calitatea de membru a consilierilor declarați aleși și a supleanților, în următoarele condiții:
    a) în termen de 3 zile de la încheierea, de către biroul electoral de circumscripție, în condițiile legii privind alegerea autorităților administrației publice locale, a procesului-verbal privind constatarea rezultatului alegerilor și atribuirea mandatelor;
    b) în termen de 3 zile de la comunicarea încheierii prevăzute la art. 12 alin. (5);
    c) în termen de 3 zile de la primirea ordinului prefectului prevăzut la art. 16 alin. (5);
    d) în termen de 3 zile de la solicitarea secretarului general al județului, în situația vacanței mandatelor de consilieri aleși pe liste de candidați constatată prin hotărâre a consiliului județean sau prin ordin al prefectului.
(2) Confirmările de la alin. (1) sunt transmise, în termenele prevăzute, secretarului general al județului.
(3) Secretarul general al județului transmite de îndată confirmările primite tribunalului în vederea validării mandatelor consilierilor județeni declarați aleși, în condițiile art. 12, sau a validării mandatelor supleanților, în condițiile art. 18 sau art. 21.
Art.21. – (1) În caz de vacanță a mandatelor de consilieri județeni, pe durata mandatului consiliului județean, mandatele supleanților sunt validate în termen de 10 zile de la data încetării mandatului consilierului județean, în condițiile art.69, de către Tribunalul Vaslui în procedură necontencioasă, prin încheiere pronunțată în camera de consiliu, fără a fi aplicabilă procedura de regularizare a cererii. Validarea mandatelor supleanților se realizează cu respectarea prevederilor art. 12 alin. (2) și art. 20 alin. (1) lit. d), alin. (2) și (3). Supleanții au obligația transmiterii către secretarul general al județului a documentelor doveditoare prevăzute la art. 12 alin. (2) lit. a)-d) cu cel puțin 5 zile înainte de împlinirea termenului de 10 zile. Dispozițiile art. 12 alin. (4)-(7) se aplică în mod corespunzător.
(2) Consilierul județean al cărui mandat a fost validat pe durata mandatului consiliului județean depune jurământul în fața consiliului județean, în termen de 15 zile de la data la care secretarul general al județului l-a informat cu privire la validarea mandatului său.
(3) Consilierul județean declarat ales al cărui mandat a fost invalidat de Tribunalul Vaslui, în primă instanță, dar care a fost validat prin hotărârea curții de apel depune jurământul în fața consiliului județean, în termen de 15 zile de la data la care i-a fost comunicată hotărârea tribunalului.
(4) Consiliul județean se convoacă în condițiile prezentului regulament pentru respectarea termenului prevăzut la alin. (2) sau (3), după caz.
(5) Consilierul județean al cărui mandat a fost validat în condițiile alin. (2) sau (3) care nu depune jurământul în termenul de 15 zile ori care refuză să depună jurământul este considerat demisionat de drept, cu excepția cazului în care se află în una dintre situațiile prevăzute la art. 14 alin. (8).
(6) În cazul în care consilierul județean al cărui mandat a fost validat în condițiile alin. (2) sau (3) se află, pe perioada celor 15 zile prevăzute de aceste alineate, într-una dintre situațiile prevăzute la art. 14 alin. (8), termenul pentru depunerea jurământului se prelungește până la încetarea acestei situații.

   Capitolul II
      COMISIILE DE SPECIALITATE, COMISIILE SPECIALE ȘI COMISIILE MIXTE

	Art.22. – (1) În prima ședință convocată după constatarea de către prefect, prin ordin, a îndeplinirii condițiilor legale de constituire a consiliului județean, autoritatea deliberativă județeană își organizează comisiile de specialitate, pe principalele domenii de activitate.
(2) Pot fi membri ai comisiilor de specialitate numai consilierii județeni.
          (3) Operațiunile desfășurate în cadrul procedurii de constituire a comisiilor de specialitate, domeniile de activitate în care se pot organiza comisii de specialitate, numărul și denumirea acestora, numărul membrilor fiecărei comisii și modul de stabilire a locurilor ce revin fiecărui grup de consilieri sau consilieri independenți, precum și componența nominală a acestora se stabilesc prin hotărâre a consiliului județean, cu respectarea configurației politice de la ultimele alegeri locale. Numărul membrilor unei comisii este întotdeauna impar.
(4) Numărul locurilor ce revine fiecărui grup de consilieri sau consilierilor independenți în fiecare comisie de specialitate se stabilește de către consiliul județean, cu respectarea configurației politice de la ultimele alegeri locale.
(5) Nominalizarea membrilor fiecărei comisii se face de fiecare grup de consilieri, iar a consilierilor independenți de către consiliul județean, avându-se în vedere, de regulă, opțiunea acestora, pregătirea lor profesională și domeniul în care își desfășoară activitatea. În funcție de numărul membrilor consiliului, un consilier poate face parte din cel puțin o comisie și din cel mult 3 comisii, dintre care una este comisia de bază.
	Art.23. – (1) Comisiile de specialitate ale consiliului județean sunt următoarele:
a) Comisia juridică și de disciplină, administrație publică locală și coordonarea consiliilor locale, denumită Comisia nr. 1, care are în sfera de competență, în principal, următoarele domenii de activitate: relația cu autoritățile și instituțiile publice; juridic; disciplină; exercitarea mandatelor aleșilor locali; organizarea și funcționarea consiliului județean; organizarea și funcționarea aparatului de specialitate al consiliului județean; ordinea publică; situațiile de urgență; evidența persoanelor; cooperarea sau asocierea cu persoane juridice române ori străine; înfrățirea cu unități administrativ-teritoriale din alte țări; cooperarea sau asocierea cu alte unități administrativ-teritoriale din țară ori din străinătate; aderarea la asociații naționale și internaționale ale autorităților administrației publice locale, atribuirea de denumiri de obiective de interes județean; organizarea și funcționarea instituțiilor, serviciilor și societăților de interes județean; exercitarea drepturilor și obligațiilor corespunzătoare participațiilor deținute la societăți etc., precum și alte domenii care se aliniază cu domeniile precizate;
b) Comisia pentru strategii, prognoze și programe de dezvoltare economico-socială, buget-finanțe și integrare europeană, denumită Comisia nr. 2, care are în sfera de competență următoarele domenii de activitate: buget local; împrumuturi; impozite și taxe locale; investiții; strategii, prognoze, proiecte și programe de dezvoltare economico-socială; fonduri europene, agricultura; silvicultura etc., precum și alte domenii care se aliniază cu domeniile precizate; analizează modul de implementare a proiectelor cu finanțare externă; 
c) Comisia de dezvoltare urbanistică și amenajarea teritoriului, protecția mediului înconjurător, administrarea domeniului public și privat de interes județean, denumită Comisia nr. 3, care are în sfera de competență următoarele domenii de activitate: organizarea și amenajarea teritoriului; proiectele de dezvoltare urbanistică generală; avizele, acordurile și autorizațiile; conservarea, restaurarea și punerea în valoare a monumentelor istorice și de arhitectură și rezervațiilor naturale, administrarea și gestionarea patrimoniului aflat în domeniul public și privat al județului; darea în administrare, concesionarea, închirierea, vânzarea, după caz, a bunurilor de interes județean; protecția și refacerea mediului, precum și alte domenii care se aliniază cu domeniile precizate; analizează și formulează propuneri de îmbunătățire a activității consiliului județean în domeniul urbanismului și amenajării teritoriului;
d) Comisia pentru protecția socială, protecție copii, învățământ, sănătate și familie, cultură, culte și sport, denumită Comisia nr. 4, care are în sfera de competență următoarele domenii de activitate: serviciile publice de interes județean privind sănătatea, asistență socială, protecția copilului și familia, serviciile publice privind educația; cultura; cultele  religioase; tineretul; sportul, precum și alte domenii care se aliniază cu domeniile precizate; propune președintelui consiliului județean măsuri concrete în vederea dezvoltării învățământului și promovării culturii la nivelul județului Vaslui, pentru dezvoltarea serviciilor sociale furnizate de Direcția Generală de Asistență Socială și Protecția Copilului Vaslui, precum și în vederea dezvoltării bazei turistice și de agrement a județului.
(2) Comisiile de specialitate au următoarele atribuții principale:
    a) analizează proiectele de hotărâri ale consiliului județean din domeniul lor de activitate;
    b) întocmesc avize asupra proiectelor de hotărâri și asupra problemelor analizate, pe care le prezintă consiliului județean;
    c) îndeplinesc orice alte însărcinări date prin hotărâri ale consiliului județean, dacă acestea au legătură cu activitatea lor.
(3)  Comisiile de specialitate adoptă avize cu majoritate simplă.
  	Art.24. – (1) Comisiile de specialitate își aleg, prin votul deschis al majorității absolute a consilierilor județeni ce o compun, câte un președinte și câte un secretar.
(2)  Președintele comisiei de specialitate are următoarele atribuții principale:
    a) asigură reprezentarea comisiei în raporturile acesteia cu consiliul județean, aparatul de specialitate al consiliului județean, organismele prestatoare de servicii publice locale și cu celelalte comisii;
    b) convoacă ședințele comisiei conform procedurii prevăzute în prezentul regulament de organizare și funcționare și informează secretarul general al județului cu privire la data și locul ședinței;
    c) conduce ședințele comisiei;
    d) susține în ședințele consiliului județean avizele formulate de comisie;
    e) anunță rezultatul votării, pe baza datelor comunicate de secretar;
    f) îndeplinește orice alte atribuții referitoare la activitatea comisiei, prevăzute de lege, de regulamentul de organizare și funcționare a consiliului sau stabilite de consiliul județean;
    g) comunică secretarului general al județului în termen rezonabil, până la finalul fiecărei luni calendaristice, prezența și procesele-verbale ale fiecărei ședințe ale comisiei de specialitate.
(3) Președintele comisiei de specialitate poate propune ca la lucrările comisiei să participe și alte persoane din afara acesteia, dacă apreciază că este necesar și poate participa la lucrările celorlalte comisii care examinează probleme ce prezintă importanță pentru comisia pe care o conduce.
(4)  Secretarul comisiei îndeplinește următoarele atribuții principale:
    a) efectuează apelul nominal și ține evidența participării la ședințe a membrilor comisiei;
    b) numără voturile și îl informează pe președinte asupra cvorumului necesar pentru emiterea fiecărui aviz și asupra rezultatului votării;
    c) asigură redactarea avizelor, a proceselor-verbale și a altor documente prevăzute de lege;
    d) îndeplinește orice alte însărcinări stabilite de comisie sau de către președintele acesteia.
(5) În cadrul ședințelor comisiilor de specialitate desfășurate prin mijloace de videoconferință, apelul nominal se efectuează de președintele comisiei, iar avizul comisiei de specialitate va fi redactat și semnat de președintele comisiei, conform procedurii prevăzute în anexa nr. 1 la prezentul regulament. În cuprinsul acestuia va fi consemnat și votul fiecărui membru al comisiei.
	Art.25. – (1) Comisiile de specialitate lucrează în plen și deliberează cu votul majorității simple a membrilor lor. Se consideră prezenți la ședință și consilierii județeni care participă prin utilizarea oricăror mijloace electronice.
 	(2) Participarea membrilor comisiei la ședințele acesteia este obligatorie. Dacă absențele continuă, fără a fi motivate, președintele comisiei poate propune consiliului județean aplicarea sancțiunilor prevăzute la art.98.
    	(3) Comisia poate invita să participe la ședințele sale specialiști din cadrul aparatului de specialitate al consiliului județean sau din afara acestuia. Au dreptul să participe la ședințele comisiei și inițiatorii propunerilor ce stau la baza lucrărilor comisiei. Comisia poate invita și alte persoane care să participe la dezbateri.
    	(4)  Ședințele comisiei de specialitate sunt, de regulă, publice.
    	(5) Comisia poate hotărî ca unele ședințe sau dezbaterea unor puncte de pe ordinea de zi să se desfășoare cu ușile închise.
    	(6) Convocarea ședințelor comisiei se face de către președintele acesteia cu cel puțin 3 zile înainte sau de îndată, în situația ședințelor convocate în condițiile art. 134 alin. (4) din O.U.G. nr.57/2019.
   	(7) Ordinea de zi se aprobă de comisie la propunerea președintelui. Oricare dintre membrii comisiei poate cere includerea pe ordinea de zi a unor probleme.
    	(8) Ședințele comisiilor de specialitate se desfășoară înaintea ședințelor consiliului județean, atunci când ordinea de zi a ședinței acestuia cuprinde sarcini sau proiecte de hotărâri asupra cărora li se solicită avizul.
    	(9) Pentru dezbaterea proiectelor de hotărâri sau a celorlalte probleme repartizate comisiei de către secretarul general al județului, președintele acesteia desemnează un consilier județean care prezintă în cadrul ședinței proiectele și, după caz, celelalte probleme aflate pe ordinea de zi, care nu sunt prezentate de inițiator.
    	(10) Secretarul comisiei sau, în lipsa acestuia, consilierul județean desemnat în conformitate cu alin. (9) întocmește avizul, cu caracter consultativ, al comisiei, pe baza amendamentelor și a propunerilor formulate de membrii acesteia, care au fost aprobate cu majoritatea voturilor consilierilor județeni prezenți, cu respectarea modelului prevăzut în anexa nr.3 la prezentul regulament.
    	(11) Avizele întocmite de comisie cuprind separat, cu motivarea necesară, atât amendamentele și propunerile acceptate, cât și cele respinse.
    	(12) Avizele întocmite sunt prezentate secretarului general al județului, care asigură transmiterea acestora către consilierii județeni, cel mai târziu înainte de aprobarea ordinii de zi.
    	(13) Votul în comisii este, de regulă, deschis. În anumite situații comisia poate hotărî ca votul să fie secret, stabilind, de la caz la caz, și modalitatea de exprimare a acestuia.
    	(14) Lucrările ședințelor comisiei se consemnează, prin grija secretarului acesteia, într-un proces-verbal, al cărui model este prevăzut în anexa nr.4 la prezentul regulament. După încheierea ședinței, procesul-verbal este semnat de către președintele și secretarul comisiei.
    	(15) Președintele poate încuviința ca procesele-verbale ale ședințelor să fie consultate de alte persoane interesate care nu au participat la ședință, cu excepția proceselor-verbale întocmite în ședințele ale căror lucrări s-au desfășurat cu ușile închise.
Art.26. – În situația desfășurării ședințelor comisiilor de specialitate prin mijloace electronice se va avea în vedere procedura prevăzută în anexa nr. 1 la prezentul regulament.
Art.27. – (1) Consiliul județean poate organiza comisii speciale de analiză și verificare formate din consilieri județenii, pe perioadă determinată, la propunerea unei treimi din numărul consilierilor județeni în funcție sau a președintelui. Componența, obiectivele și perioada de desfășurare a activităților acestora se stabilesc prin hotărâre a consiliului județean. Membrii comisiei acționează în limitele stabilite prin hotărâre.
(2) Comisia de analiză și verificare prezintă consiliului județean ori președintelui, după caz, la termenul stabilit de acesta, raportul întocmit în urma analizelor și verificărilor efectuate. Raportul cuprinde, dacă este cazul, propuneri concrete de îmbunătățire a activității în domeniul supus analizei sau verificării.
    	(3) Consiliul județean poate organiza, din proprie inițiativă sau din inițiativa președintelui, după caz, comisii mixte formate din consilieri județeni, funcționari publici și alți specialiști, pe perioadă determinată. Componența comisiilor mixte, obiectivele și perioada de desfășurare a activității acestora se stabilesc prin hotărârea consiliului județean. Ședințele comisiilor mixte sunt publice.







Capitolul III
ATRIBUȚIILE CONSILIULUI JUDEȚEAN

	Art.28. – (1) Consiliul județean îndeplinește următoarele categorii principale de atribuții:
    a) atribuții privind înființarea, organizarea și funcționarea aparatului de specialitate al consiliului județean, ale instituțiilor publice de interes județean și ale societăților și regiilor autonome de interes județean;
    b) atribuții privind dezvoltarea economico-socială a județului;
    c) atribuții privind administrarea domeniului public și privat al județului;
    d) atribuții privind gestionarea serviciilor publice de interes județean;
    e) atribuții privind cooperarea interinstituțională pe plan intern și extern;
    f) alte atribuții prevăzute de lege.
(2)  În exercitarea atribuțiilor prevăzute la alin. (1) lit. a), consiliul județean:
    a) alege din rândul consilierilor județeni 2 vicepreședinți, la propunerea președintelui sau a consilierilor județeni;
    b) hotărăște înființarea sau reorganizarea de instituții, servicii publice, societăți și regii autonome, în condițiile legii;
    c) aprobă, în condițiile legii, la propunerea președintelui consiliului județean, regulamentul de organizare și funcționare a consiliului județean, organigrama, statul de funcții, regulamentul de organizare și funcționare ale aparatului de specialitate al consiliului județean, precum și ale instituțiilor publice de interes județean și ale societăților și regiilor autonome de interes județean;
    d) exercită, în numele județului, toate drepturile și obligațiile corespunzătoare participațiilor deținute la societăți sau regii autonome, în condițiile legii.
    	(3)  În exercitarea atribuțiilor prevăzute la alin. (1) lit. b), consiliul județean:
    a) aprobă, la propunerea președintelui consiliului județean, bugetul județului, virările de credite, modul de utilizare a rezervei bugetare și contul de încheiere a exercițiului bugetar. Dispozițiile art. 129 alin. (4) din Codul administrativ se aplică în mod corespunzător;
    b) aprobă, la propunerea președintelui consiliului județean, contractarea și/sau garantarea împrumuturilor, precum și contractarea de datorie publică locală prin emisiuni de titluri de valoare în numele județului, în condițiile legii;
    c) stabilește și aprobă impozite și taxe, în condițiile legii;
    d) adoptă strategii, prognoze și programe de dezvoltare economico-socială și de mediu a județului sau din proprie inițiativă, pe baza propunerilor primite de la consiliile locale; dispune, aprobă și urmărește, în cooperare cu autoritățile administrației publice locale comunale, orășenești și municipale interesate, măsurile necesare, inclusiv cele de ordin financiar, pentru realizarea acestora;
    e) stabilește, pe baza avizului consiliilor locale ale unităților administrativ-teritoriale implicate, proiectele de organizare și amenajare a teritoriului județului, precum și de dezvoltare urbanistică generală a acestuia și a unităților administrativ-teritoriale componente; urmărește modul de realizare a acestora, în cooperare cu autoritățile administrației publice comunale, orășenești sau municipale implicate;
    f) aprobă documentațiile tehnico-economice pentru lucrările de investiții de interes județean, în limitele și în condițiile legii.
(4) În exercitarea atribuțiilor prevăzute la alin. (1) lit. c), consiliul județean:
    a) hotărăște darea în administrare, concesionarea, închirierea sau darea în folosință gratuită a bunurilor proprietate publică a județului, după caz, precum și a serviciilor publice de interes județean, în condițiile Codului administrative și ale prezentului regulament;
    b) hotărăște vânzarea, darea în administrare, concesionarea, închirierea sau darea în folosință gratuită a bunurilor proprietate privată a județului, după caz, în condițiile legii;
    c) atribuie, în condițiile legii, denumiri de obiective de interes județean.
(5) În exercitarea atribuțiilor prevăzute la alin. (1) lit. d), consiliul județean asigură, potrivit competențelor sale și în condițiile legii, cadrul necesar pentru furnizarea serviciilor publice de interes județean privind:
    a) educația;
    b) serviciile sociale pentru protecția copilului, a persoanelor cu handicap, a persoanelor vârstnice, a familiei și a altor persoane sau grupuri aflate în nevoie socială;
    c) sănătatea;
    d) cultura;
    e) tineretul;
    f) sportul;
    g) ordinea publică;
    h) situațiile de urgență;
    i) protecția și refacerea mediului;
    j) conservarea, restaurarea și punerea în valoare a monumentelor istorice și de arhitectură, a parcurilor, grădinilor publice și rezervațiilor naturale;
    k) evidența persoanelor;
    l) podurile și drumurile publice;
    m) serviciile comunitare de utilitate publică de interes județean;
    n) turism;
    o) dezvoltare rurală;
    p) dezvoltare economică;
    q) alte servicii publice stabilite prin lege.
(6)  În exercitarea atribuțiilor prevăzute la alin. (1) lit. d), consiliul județean:
    a) sprijină, în condițiile legii, activitatea cultelor religioase;
    b) emite avizele, acordurile și autorizațiile date în competența sa prin lege;
    c) acordă asistență tehnică în domenii specifice, în condițiile legii, unităților administrativ-teritoriale din județ, la cererea acestora.
(7)  În exercitarea atribuțiilor prevăzute la alin. (1) lit. e), consiliul județean:
    a) hotărăște, în condițiile legii, cooperarea sau asocierea cu persoane juridice române ori străine, inclusiv cu parteneri din societatea civilă, în vederea finanțării și realizării în comun a unor acțiuni, lucrări, servicii sau proiecte de interes public județean;
    b) hotărăște, în condițiile legii, înfrățirea județului cu unități administrativ-teritoriale din alte țări;
    c) hotărăște, în condițiile legii, cooperarea sau asocierea cu alte unități administrativ-teritoriale din țară ori din străinătate, precum și aderarea la asociații naționale și internaționale ale autorităților administrației publice locale, în vederea promovării unor interese comune.
(8) În exercitarea atribuțiilor prevăzute la alin. (1) lit. b) și d), consiliul județean:
    a) poate asigura, în tot sau în parte, cu acordul titularului dreptului de proprietate sau al celui de administrare, lucrările și fondurile necesare pentru reabilitarea, dotarea și funcționarea clădirilor în care își desfășoară activitatea autorități sau instituții publice a căror activitate prezintă un interes județean. Bunurile achiziționate pentru dotări rămân în proprietatea județului;
    b) poate asigura, în tot sau în parte, cu acordul instituției sau autorității publice titulare a dreptului de proprietate sau de administrare, lucrări de amenajare, dotare și întreținere a clădirilor sau terenurilor aflate în proprietatea publică sau privată a statului, în scopul creșterii nivelului de atractivitate turistică a unității administrativ-teritoriale, cu condiția ca, prin acordul exprimat, titularul dreptului să permită accesul publicului în spațiile astfel îmbunătățite pe o perioadă de minimum 5 ani. Bunurile achiziționate pentru dotări rămân în proprietatea județului.
	Art.29. – (1) Consiliul județean poate înființa instituții publice de interes județean în principalele domenii de activitate, potrivit specificului și nevoilor colectivității locale a județului, cu respectarea prevederilor legale și în limita mijloacelor financiare de care dispune.
(2) Numirea și eliberarea din funcție a personalului din cadrul instituțiilor publice de interes județean se fac de conducătorii acestora, în condițiile legii.
    	(3) Numirea, sancționarea, suspendarea, modificarea și încetarea raporturilor de serviciu sau de muncă, după caz, a conducătorilor instituțiilor prevăzute la alin. (1) se fac de către președintele consiliului județean, prin dispoziție, în condițiile legii.
	Art.30. – (1) Județul Vaslui este reprezentat de drept în adunările generale ale asociațiilor de dezvoltare intercomunitară și în adunările generale ale operatorilor regionali și locali de servicii comunitare de utilități publice de către președintele consiliului județean. Președintele consiliului județean poate delega calitatea sa de reprezentant de drept în adunările generale unuia dintre vicepreședinții consiliului județean, secretarului general al județului, administratorului public, precum și oricăror alte persoane din cadrul aparatului de specialitate propriu sau din cadrul unei instituții publice de interes județean.
	(2) Consilierii județeni împuterniciți să reprezinte interesele Județului Vaslui în societăți, regii autonome de interes județean și alte organisme de cooperare sau parteneriat sunt desemnați, prin hotărâre a consiliului județean, în condițiile legii, cu respectarea regimului incompatibilităților aplicabil și a configurației politice de la ultimele alegeri locale.

Art.31. – (1) Președintele consiliului județean este ales în condițiile legii pentru alegerea autorităților administrației publice locale.
	(2) Mandatul președintelui consiliului județean declarat ales este validat în termen de 20 de zile de la data desfășurării alegerilor de către Tribunalul Vaslui, în procedură necontencioasă. Validarea se realizează după depunerea raportului detaliat al veniturilor și cheltuielilor electorale, potrivit legii privind finanțarea partidelor politice și a campaniilor electorale, prin încheiere pronunțată în camera de consiliu, fără a fi aplicabilă procedura de regularizare a cererii.
(3) Invalidarea alegerii președintelui consiliului județean se poate pronunța în cazul în care se constată, potrivit legii privind alegerea autorităților administrației publice locale, încălcarea condițiilor de eligibilitate sau dacă alegerea acestuia s-a făcut prin fraudă electorală.
(4) Încheierea tribunalului privind validarea sau, după caz, invalidarea alegerii președintelui consiliului județean se comunică de îndată prefectului și secretarului general al județului, care are obligația aducerii la cunoștință publică prin afișarea acesteia la sediul unității administrativ-teritoriale, în termen de cel mult 24 de ore de la comunicare.
(5) În termen de 2 zile de la aducerea la cunoștință publică, cei interesați pot formula apel împotriva încheierii tribunalului de validare sau invalidare a alegerii președintelui consiliului județean la curtea de apel.
(6) Apelul se soluționează de curtea de apel în termen de 5 zile de la sesizare, hotărârea fiind definitivă. Hotărârea se comunică de îndată prefectului, secretarului general al județului, președintelui consiliului județean declarat ales și se aduce la cunoștință publică.
(7) Pronunțarea încheierii tribunalului, respectiv pronunțarea hotărârii curții de apel se poate amâna, o singură dată, cel mult 24 de ore, iar termenul pentru motivarea încheierii, respectiv a hotărârii este de cel mult 48 de ore de la pronunțare.
(8) Rezultatul validării sau invalidării alegerii președintelui consiliului județean se prezintă în prima ședință privind ceremonia de constituire sau, după caz, într-o ședință extraordinară a consiliului județean.
(9) În caz de invalidare a alegerii președintelui consiliului județean, Guvernul, la propunerea autorităților cu atribuții în organizarea alegerilor locale, pe baza solicitării prefectului, stabilește data alegerilor. Acestea se organizează în termen de maximum 90 de zile de la data invalidării sau, după caz, de la data rămânerii definitive a hotărârii judecătorești, în condițiile legii.
	Art.32. – (1) Președintele consiliului județean depune jurământul prevăzut la art. 15 în prima ședință privind ceremonia de constituire a consiliului județean sau în fața președintelui tribunalului, în camera de consiliu, în cazul în care prima ședință privind ceremonia de constituire a consiliului județean nu are loc în termen de 60 de zile de la data alegerilor.  
(2) Președintele consiliului județean care refuză să depună jurământul este considerat demisionat de drept.
(3) După depunerea jurământului, președintele consiliului județean intră în exercițiul de drept al mandatului.
(4) Prevederile art. 16 alin. (1)- (5) din prezentul regulament se aplică în mod corespunzător.
(4)  Durata mandatului președintelui este egală, de regulă, cu durata mandatului consiliului județean. 
(5) Durata mandatului constituie vechime în muncă și în specialitatea studiilor absolvite.
	Art.33. – (1) Pe durata mandatului, președintele consiliului județean are dreptul la o indemnizație lunară, stabilită potrivit legii privind salarizarea personalului plătit din fonduri publice.
(2) Președintele consiliului județean are dreptul la decontarea, în condițiile legii, a cheltuielilor legate de exercitarea mandatului, respectiv plata cheltuielilor de transport, cazare, indemnizația de delegare sau deplasare, după caz, precum și a altor cheltuieli prevăzute de lege, altele decât indemnizația prevăzută la alin. (1).
Art.34. – (1) Președintele consiliului județean reprezintă județul în relațiile cu celelalte autorități publice, cu persoanele fizice și juridice române și străine, precum și în justiție.
(2) Președintele consiliului județean răspunde în fața alegătorilor de buna funcționare a administrației județene.
(3) Aparatul de specialitate al consiliului județean este subordonat președintelui consiliului județean.
          (4) Președintele consiliului județean asigură respectarea prevederilor <LLNK 11991     0221 201   0 12>Constituției, punerea în aplicare a legilor, a decretelor Președintelui României, a hotărârilor și ordonanțelor Guvernului, a hotărârilor consiliului județean, precum și a altor acte normative.
Art.35. – (1) Președintele Consiliului Județean Vaslui îndeplinește, în condițiile legii, următoarele categorii principale de atribuții:
    a) atribuții privind funcționarea aparatului de specialitate al consiliului județean, a instituțiilor publice de interes județean și a societăților și regiilor autonome de interes județean;
    b) atribuții privind relația cu consiliul județean;
    c) atribuții privind bugetul județului;
    d) atribuții privind relația cu alte autorități ale administrației publice locale;
    e) atribuții privind serviciile publice de interes județean;
    f) alte atribuții prevăzute de lege.
    	(2) În exercitarea atribuțiilor prevăzute la alin. (1) lit. a), președintele consiliului județean:
    a) întocmește și supune spre aprobare consiliului județean regulamentul de organizare și funcționare a acestuia, organigrama, statul de funcții și regulamentul de organizare și funcționare a aparatului de specialitate, precum și ale instituțiilor publice de interes județean și ale societăților și regiilor autonome de interes județean;
    b) numește, sancționează și dispune suspendarea, modificarea și încetarea raporturilor de serviciu sau, după caz, a raporturilor de muncă, în condițiile legii, pentru personalul din cadrul aparatului de specialitate al consiliului județean și pentru conducătorii instituțiilor și serviciilor publice de interes județean.
(3) În exercitarea atribuțiilor prevăzute la alin. (1) lit. b), președintele consiliului județean:
    a) conduce ședințele consiliului județean și dispune măsurile necesare pentru pregătirea și desfășurarea în bune condiții a acestora;
    b) prezintă consiliului județean, anual sau la cerere, rapoarte cu privire la modul de îndeplinire a atribuțiilor sale și a hotărârilor consiliului județean.
(4) În exercitarea atribuțiilor prevăzute la alin. (1) lit. c), președintele consiliului județean:
    a) exercită funcția de ordonator principal de credite;
    b) întocmește proiectul bugetului județului și contul de încheiere a exercițiului bugetar și le supune spre aprobare consiliului județean, în condițiile și la termenele prevăzute de lege;
    c) urmărește modul de realizare a veniturilor bugetare și propune consiliului județean adoptarea măsurilor necesare pentru încasarea acestora la termen;
    d) inițiază, cu aprobarea consiliului județean, negocieri pentru contractarea de împrumuturi și emisiuni de titluri de valoare în numele județului.
(5) În exercitarea atribuțiilor prevăzute la alin. (1) lit. d), președintele consiliului județean:
    a) îndrumă metodologic, prin aparatul de specialitate al consiliului județean, activitățile de stare civilă și autoritate tutelară desfășurate în comune, orașe și municipii;
    b) poate acorda, fără plată, prin aparatul de specialitate al consiliului județean, sprijin, asistență tehnică, juridică și de orice altă natură, consiliilor locale sau primarilor, la cererea expresă a acestora.
(6) În exercitarea atribuțiilor prevăzute la alin. (1) lit. e), președintele consiliului județean:
    a) coordonează realizarea serviciilor publice de interes județean furnizate prin intermediul aparatului de specialitate al consiliului județean sau prin intermediul organismelor prestatoare de servicii publice de interes județean;
    b) ia măsuri pentru organizarea executării și executarea în concret a activităților din domeniile prevăzute la art. 26 alin. (5) și (6);
    c) ia măsuri pentru asigurarea inventarierii, evidenței statistice, inspecției și controlului furnizării serviciilor publice de interes județean prevăzute la art. 26 alin. (5) și (6), precum și a bunurilor din domeniul public și privat al județului;
    d) emite avizele, acordurile și autorizațiile date în competența sa, prin lege;
    e) coordonează și controlează organismele prestatoare de servicii publice de interes județean, înființate de consiliul județean și subordonate acestuia;
    f) coordonează și controlează realizarea activităților de investiții și reabilitare a infrastructurii județene.
(7) Președintele consiliului județean poate delega, prin dispoziție, atribuțiile prevăzute la alin. (6) vicepreședinților, conducătorilor compartimentelor funcționale sau personalului din aparatul de specialitate, administratorului public, secretarului general al județului, precum și conducătorilor instituțiilor și serviciilor publice de interes județean. 
    	(8) În situații de urgență sau de forță majoră, președintele consiliului județean, în calitatea sa de vicepreședinte al comitetului pentru situații de urgență, colaborează cu prefectul județului.
    	(9) Președintele consiliului județean poate fi membru în autoritatea teritorială de ordine publică.
Art.36. – (1) În caz de vacanță a funcției de președinte al consiliului județean, de suspendare a mandatului președintelui consiliului județean, precum și în situațiile de imposibilitate de exercitare a mandatului, atribuțiile acestuia sunt exercitate de drept de unul dintre vicepreședinți, desemnat de consiliul județean, prin vot secret, cu majoritate absolută, cu respectarea drepturilor și obligațiilor corespunzătoare funcției de președinte al consiliului județean.
	(2)  În situația prevăzută la alin. (1), consiliul județean poate delega, prin hotărâre, din rândul membrilor săi, un consilier județean care îndeplinește temporar atribuțiile vicepreședintelui consiliului județean, cu respectarea drepturilor și obligațiilor corespunzătoare funcției. Pe perioada exercitării funcției de vicepreședinte al consiliului județean, consilierul județean beneficiază de o unică indemnizație lunară egală cu cea a funcției de vicepreședinte al consiliului județean.
(3) Consiliul județean poate hotărî retragerea delegării consilierului județean care îndeplinește temporar atribuțiile vicepreședintelui consiliului județean desemnat în condițiile alin. (2) înainte de încetarea situațiilor prevăzute la alin. (1).
(4) În situația în care sunt suspendați din funcție, în același timp, atât președintele consiliului județean, cât și vicepreședinții consiliului județean, precum și în situațiile de imposibilitate de exercitare de către aceștia a mandatului, consiliul județean deleagă un consilier județean care îndeplinește atât atribuțiile președintelui consiliului județean, cât și pe cele ale vicepreședinților consiliului județean, până la încetarea situației respective, cu respectarea drepturilor și obligațiilor corespunzătoare funcției de președinte al consiliului județean. Pe perioada exercitării atribuțiilor de președinte al consiliului județean, precum și de vicepreședinte al consiliului județean, consilierul județean beneficiază de o unică indemnizație lunară egală cu cea a funcției de vicepreședinte al consiliului județean.
(5) Dacă devin vacante, în același timp, atât funcția de președinte al consiliului județean, cât și cea de vicepreședinți ai consiliului județean, consiliul județean alege alți vicepreședinți ai consiliului județean în condițiile art. 42, prevederile alin. (1) și (3) aplicându-se până la alegerea unui nou președinte al consiliului județean.
Art.37. – (1) Mandatul președintelui consiliului județean se suspendă de drept în următoarele situații:
    a) a fost dispusă măsura arestării preventive;
    b) a fost dispusă măsura arestului la domiciliu.
(2) Măsurile prevăzute la alin. (1), dispuse în condițiile <LLNK 12017     0912 2b1   0 52>Legii nr. 135/2010 privind Codul de procedură penală, cu modificările și completările ulterioare, se comunică de îndată de către instanța de judecată prefectului, care, prin ordin, în termen de maximum 48 de ore de la comunicare, constată suspendarea mandatului.
(3) Ordinul de suspendare se comunică, în termen de maximum 48 de ore de la emitere, președintelui consiliului județean.
(4) Suspendarea durează până la încetarea situației prevăzute la alin. (1).
(5) În cazul în care față de președintele consiliului județean suspendat din funcție a fost dispusă clasarea ori renunțarea la urmărirea penală sau instanța judecătorească a dispus achitarea sau încetarea procesului penal, acesta are dreptul, în condițiile legii, la plata drepturilor salariale corespunzătoare perioadei în care a fost suspendat.
          (6)  Prevederile alin. (1)-(5) se aplică și vicepreședinților consiliului județean.
Art.38. – (1) Mandatul președintelui consiliului județean încetează, de drept, în următoarele cazuri:
    a) demisie;
    b) constatarea și sancționarea, în condițiile legii privind integritatea în exercitarea funcțiilor și demnităților publice, a unei stări de incompatibilitate;
    c) schimbarea domiciliului într-o altă unitate administrativ-teritorială;
    d) condamnarea prin hotărâre judecătorească rămasă definitivă la o pedeapsă privativă de libertate, indiferent de modalitatea de individualizare a executării pedepsei;
    e) punerea sub interdicție judecătorească;
    f) pierderea drepturilor electorale;
    g) imposibilitatea exercitării funcției din cauza unei boli grave, certificate, sau a altor motive temeinice dovedite, care nu permit desfășurarea activității în bune condiții timp de 6 luni, pe parcursul unui an calendaristic;
    h) pierderea, prin demisie, a calității de membru al partidului politic sau al organizației minorității naționale pe a cărei listă a fost ales;
    i) condamnarea prin hotărâre rămasă definitivă pentru săvârșirea unei infracțiuni electorale pe durata procesului electoral în cadrul căruia a fost ales, indiferent de pedeapsa aplicată și de modalitatea de individualizare a executării acesteia;
    j) deces.
   	(2) Data încetării de drept a mandatului, în cazurile enumerate la alin. (1) lit. a), c), g) și h), este data apariției evenimentului sau a împlinirii condițiilor care determină situația de încetare, după caz.
(3) Data încetării de drept a mandatului în cazul prevăzut la alin. (1) lit. b), în situația în care legalitatea raportului de evaluare prin care s-a constatat starea de incompatibilitate nu a fost contestată, este data expirării perioadei în care președintele consiliului județean are dreptul să conteste raportul de evaluare, în condițiile legii privind integritatea în exercitarea funcțiilor și demnităților publice.
(4) În situația în care este contestată legalitatea actului prevăzut la alin. (3), data încetării de drept a mandatului este data rămânerii definitive a hotărârii judecătorești.
(5) Încetarea mandatului președintelui consiliului județean în cazul schimbării domiciliului în altă unitate administrativ-teritorială poate interveni în aceleași condiții ca și încetarea mandatului consilierului județean.
(6) În cazurile prevăzute la alin. (1) lit. d)-f) și i), încetarea mandatului poate avea loc numai după rămânerea definitivă a hotărârii judecătorești.
(7) În toate cazurile de încetare înainte de termen a mandatului președintelui consiliului județean, prefectul emite un ordin prin care constată încetarea mandatului președintelui consiliului județean. Ordinul are la bază un referat semnat de secretarul general al județului, precum și actele din care rezultă motivul legal de încetare a mandatului.
(8) Referatul secretarului general al județului se transmite prefectului în termen de 10 zile de la data intervenirii situației de încetare de drept a mandatului președintelui consiliului județean.
          (9) Ordinul prefectului poate fi atacat de președintele consiliului județean la instanța de contencios administrativ în termen de 10 zile de la comunicare.
          (10) Instanța de contencios administrativ este obligată să se pronunțe în termen de 30 de zile, nefiind aplicabilă procedura de regularizare a cererii. În acest caz, procedura prealabilă nu se mai efectuează, iar hotărârea primei instanțe este definitivă.
          (11) Data organizării alegerilor pentru funcția de președinte al consiliului județean se stabilește de către Guvern, la propunerea autorităților cu atribuții în organizarea alegerilor, pe baza solicitării prefectului. Acestea se organizează în termen de maximum 90 de zile de la expirarea termenului prevăzut la alin. (9) sau de la data pronunțării hotărârii instanței, în condițiile alin. (10).
Art.39. – Președintele consiliului județean poate demisiona, anunțând în scris consiliul județean și prefectul. La prima ședință a consiliului, demisia se consemnează în procesul-verbal și devin aplicabile dispozițiile art. 38 alin. (2), (7) și (8).
Art.40. – (1) Mandatul președintelui consiliului județean încetează ca urmare a rezultatului unui referendum local având ca obiect demiterea acestuia, conform procedurii prevăzute la art. 144 și 145 din O.U.G. nr.57/2019 privind Codul administrativ, cu modificările și completările ulterioare, care se aplică în mod corespunzător.
(2)  Referendumul pentru încetarea mandatului președintelui consiliului județean se organizează la cererea adresată în acest sens prefectului de locuitorii județului, ca urmare a nesocotirii de către acesta a intereselor generale ale colectivității locale sau a neexercitării atribuțiilor ce îi revin, potrivit legii, inclusiv a celor pe care le exercită ca reprezentant al statului.
(3) Cererea cuprinde motivele ce au stat la baza acesteia, numele și prenumele, data și locul nașterii, seria și numărul buletinului sau ale cărții de identitate și semnătură olografă ale cetățenilor care au solicitat organizarea referendumului.
(4) Organizarea referendumului trebuie să fie solicitată, în scris, de cel puțin 25% dintre locuitorii cu drept de vot înscriși în Registrul electoral cu domiciliul sau reședința în unitatea administrativ-teritorială. Acest procent trebuie să fie realizat în fiecare dintre unitățile administrativ-teritoriale ale județului.
Art.41. - Președintele consiliului județean poate înființa, în limita numărului maxim de posturi aprobate, cabinetul președintelui, în condițiile prevăzute de partea a VI-a titlul III capitolul II din O.U.G. nr.57/2019 privind Codul administrativ, cu modificările și completările ulterioare.

SECȚIUNEA a 2-a
VICEPREȘEDINȚII CONSILIULUI JUDEȚEAN VASLUI

Art.42. – (1) Consiliul județean alege dintre membrii săi 2 vicepreședinți.
(2) Alegerea vicepreședinților consiliului județean se va face după validarea tuturor mandatelor și depunerea jurământului, în condițiile legii, de către toți consilierii județeni.
(3) Vicepreședinții consiliului județean se aleg prin vot secret, cu majoritate absolută. Președintele consiliului județean desemnează prin dispoziție care dintre cei doi vicepreședinți exercită primul atribuțiile sale în alte cazuri de absență decât cele prevăzute la art. 36 alin. (1).
    	(4) Pe durata exercitării mandatului, vicepreședinții consiliului județean își păstrează statutul de consilier județean fără a beneficia de indemnizația aferentă acestui statut, fiindu-le aplicabile incompatibilitățile specifice funcției de vicepreședinte al consiliului județean prevăzute de <LLNK 12003   161 12 2D1   0 41>cartea I titlul IV din Legea nr. 161/2003, cu modificările și completările ulterioare.
    	(5) Eliberarea din funcție a vicepreședinților consiliului județean se poate face de consiliul județean, prin vot secret, cu majoritatea a două treimi din numărul consilierilor în funcție, la propunerea temeinic motivată a cel puțin unei treimi din numărul acestora. Eliberarea din funcție a vicepreședinților consiliului județean nu se poate face în ultimele 6 luni ale mandatului consiliului județean.
    	(6) La deliberarea și adoptarea hotărârilor care privesc alegerea sau eliberarea din funcție a vicepreședintelui consiliului județean participă și votează consilierul județean care candidează la funcția de vicepreședinte al consiliului județean, respectiv vicepreședintele consiliului județean a cărui eliberare din funcție se propune.
	Art.43. – (1) Durata mandatului vicepreședinților este egală cu durata mandatului consiliului județean. În cazul în care mandatul consiliului județean încetează sau încetează calitatea de consilier județean, înainte de expirarea duratei normale de 4 ani, încetează de drept și mandatul vicepreședinților, fără vreo altă formalitate.
          (2) Durata mandatului constituie vechime în muncă și în specialitatea studiilor absolvite.
	Art.44. – (1) Vicepreședinții consiliului județean au dreptul la o indemnizație lunară, stabilită potrivit legii privind salarizarea personalului plătit din fonduri publice.
(2) Vicepreședinții consiliului județean au dreptul la decontarea, în condițiile legii, a cheltuielilor legate de exercitarea mandatului, respectiv plata cheltuielilor de transport, cazare, indemnizația de delegare sau deplasare, după caz, precum și a altor cheltuieli prevăzute de lege, altele decât indemnizația prevăzută la alin. (1).
	Art.45. – (1) Atribuțiile vicepreședinților se stabilesc, în condițiile legii, prin dispoziție de către președintele consiliului județean.
(2) Vicepreședinților consiliului județean li se aplică în mod corespunzător prevederile art. 37 și art.41.

SECȚIUNEA a 3-a
[bookmark: bookmark16]SECRETARUL GENERAL AL JUDEȚULUI VASLUI

	Art.46. – (1) Secretarul general al județului este salarizat din bugetul local al județului, este funcționar public de conducere, cu studii superioare juridice, administrative sau științe politice, ce asigură respectarea principiului legalității în activitatea de emitere și adoptare a actelor administrative, stabilitatea funcționării aparatului de specialitate al consiliului județean, continuitatea conducerii și realizarea legăturilor funcționale între compartimentele din cadrul acestora.
    	(2) Perioada în care persoana cu studii superioare juridice sau administrative sau științe politice ocupă funcția publică de secretar general al județului constituie vechime în specialitatea studiilor.
    	(3) Secretarul general al județului nu poate fi soț, soție sau rudă până la gradul al II-lea cu președintele sau vicepreședintele consiliului județean, sub sancțiunea eliberării din funcție.
    	(4) Secretarul general al județului nu poate fi membru al unui partid politic, sub sancțiunea destituirii din funcție.
    	(5) Recrutarea, numirea, suspendarea, modificarea, încetarea raporturilor de serviciu și regimul disciplinar ale secretarului general al județului se fac în conformitate cu prevederile părții a VI-a, titlul II din Codul administrativ.
	Art.47. – (1) Secretarul general al județului îndeplinește, în condițiile legii, următoarele atribuții:
    a) avizează proiectele de hotărâri și contrasemnează pentru legalitate dispozițiile președintelui consiliului județean și hotărârile consiliului județean;
    b) participă la ședințele consiliului județean;
    c) asigură gestionarea procedurilor administrative privind relația dintre consiliul județean și președintele acestuia, precum și între aceștia și prefect;
    d) coordonează organizarea arhivei și evidența statistică a hotărârilor consiliului județean și a dispozițiilor președintelui consiliului județean;
    e) asigură transparența și comunicarea către autoritățile, instituțiile publice și persoanele interesate a actelor prevăzute la lit. a);
    f) asigură procedurile de convocare a consiliului județean și efectuarea lucrărilor de secretariat, comunicarea ordinii de zi, întocmirea procesului-verbal al ședințelor  consiliului județean, și redactarea hotărârilor consiliului județean;
    g) asigură pregătirea lucrărilor supuse dezbaterii consiliului județean și comisiilor de specialitate ale acestuia;
    h) poate propune președintelui consiliului județean înscrierea unor probleme în proiectul ordinii de zi a ședințelor ordinare ale consiliului județean;
    i) efectuează apelul nominal și ține evidența participării la ședințele consiliului județean a consilierilor județeni;
    j) numără voturile și consemnează rezultatul votării, pe care îl prezintă președintelui consiliului județean sau, după caz, înlocuitorului de drept al acestuia;
    k) informează președintele consiliului județean sau, după caz, înlocuitorul de drept al acestuia, cu privire la cvorumul și la majoritatea necesare pentru adoptarea fiecărei hotărâri a consiliului județean;
    l) asigură întocmirea dosarelor de ședință, legarea, numerotarea paginilor, semnarea și ștampilarea acestora;
    m) urmărește ca la deliberarea și adoptarea unor hotărâri ale consiliului județean să nu ia parte consilierii județeni care se încadrează în dispozițiile legale cu privire la conflictul de interese; informează președintele consiliului județean sau, după caz, înlocuitorul de drept al acestuia cu privire la asemenea situații și face cunoscute sancțiunile prevăzute de lege în asemenea cazuri;
    n) certifică conformitatea copiei cu actele originale din arhiva unității/subdiviziunii administrativ-teritoriale;
    o) alte atribuții prevăzute de lege sau însărcinări date prin acte administrative de consiliul județean sau de președintele consiliului județean.
(2)  Prin derogare de la prevederile <LLNK 12006   273 12 2P3     40>art. 21 alin. (2) din Legea nr. 273/2006 privind finanțele publice locale, cu modificările și completările ulterioare, în situațiile prevăzute la art. 186 alin. (1) și (2) din O.U.G. nr.57/2019 privind Codul administrativ, cu modificările și completările ulterioare (în cazul dizolvării consiliului județean), secretarul general al județului îndeplinește funcția de ordonator principal de credite pentru activitățile curente.

[bookmark: bookmark17]TITLUL III
[bookmark: bookmark18]FUNCȚIONAREA CONSILIULUI JUDEȚEAN VASLUI

[bookmark: bookmark19]Capitolul I
[bookmark: bookmark20]ȘEDINȚELE CONSILIULUI JUDEȚEAN VASLUI

Art.48. – (1) Consiliul județean se întrunește în ședință ordinară cel puțin o dată pe lună, la convocarea președintelui consiliului județean, de regulă, în ultima joi a lunii respective.
    	(2)  Consiliul județean se poate întruni și în ședințe extraordinare ori de câte ori este necesar, pentru problemele urgente, care nu pot fi amânate până la următoarea ședință ordinară, la cererea președintelui consiliului județean sau a cel puțin unei treimi din numărul membrilor consiliului, ori, la solicitarea prefectului, adresată președintelui consiliului județean, în cazuri excepționale care necesită adoptarea de măsuri imediate pentru prevenirea, limitarea sau înlăturarea urmărilor calamităților, catastrofelor, incendiilor, epidemiilor sau epizootiilor, pentru apărarea ordinii și liniștii publice.
Art.49. – (1) Convocarea consiliului județean se face în scris, prin intermediul secretarului general al județului.
    	(2) Data ședinței consiliului județean precizată cu ocazia convocării este stabilită, cu respectarea modului de calcul al termenelor procedurale, prevăzut de <LLNK 12016     0863 2?2 181 44>art. 181 din Legea nr. 134/2010, republicată, cu modificările ulterioare, astfel:
    a) în termen de 5 zile de la data comunicării dispoziției de convocare pentru ședințele ordinare;
    b) în termen de 3 zile de la data comunicării dispoziției sau documentului de convocare pentru ședințele extraordinare.
(3) În caz de forță majoră și de maximă urgență, pentru rezolvarea intereselor locuitorilor județului, convocarea consiliului județean, prin excepție de la prevederile alin. (2) lit. b), se poate face de îndată.
    	(4) Odată cu notificarea convocării, sunt puse la dispoziție consilierilor județeni materialele înscrise pe ordinea de zi.
    	(5) În situația în care președintele consiliului județean se află în imposibilitatea de a convoca consiliul în ședință ordinară, aceasta se face de către vicepreședintele desemnat în condițiile art. 36 alin. (1).
    	(6) Consilierii județeni sunt convocați în scris sau prin mijloace electronice, prin grija secretarului general al județului, cel târziu în ziua ulterioară primirii de către acesta a dispoziției sau documentului de convocare inițiat de cel puțin o treime din numărul consilierilor județeni în funcție.
    	(7) Documentul de convocare cuprinde obligatoriu următoarele informații despre ședință:
a) data și ora desfășurării;
b) modalitatea de desfășurare;
c) locul desfășurării, în cazul ședințelor desfășurate cu participarea fizică a consilierilor județeni, sau aplicațiile electronice folosite, în cazul ședințelor desfășurate prin mijloace electronice;
d) proiectul ordinii de zi;
e) materialele înscrise pe proiectul ordinii de zi;
f) modalitatea prin care sunt puse la dispoziția consilierilor județeni, potrivit opțiunilor acestora, materialele înscrise pe proiectul ordinii de zi;
h) indicarea comisiilor de specialitate cărora le-au fost trimise spre avizare proiectele de hotărâri;
i) invitația de a formula și depune amendamente asupra proiectelor de hotărâri.
(8) Secretarul general al județului transmite prefectului, sub semnătura sa, evidența prezenței consilierilor județeni la convocările pentru ședințele care nu s-au putut desfășura din lipsa cvorumului, în termen de 3 zile de la data convocării. Evidența transmisă prefectului precizează și situațiile în care, urmare a ultimei absențe, a intervenit cazul de încetare de drept a mandatului prevăzut la art. 70 alin. (2) lit. e).
    	(9)  În toate cazurile, convocarea se consemnează în procesul-verbal al ședinței.
Art.50. – (1) Proiectul ordinii de zi se redactează de către secretarul general al județului și compartimentele de resort din cadrul aparatului de specialitate al consiliului județean, ca anexă la documentul de convocare, la propunerea președintelui sau a consilierilor județeni, după caz, în condițiile legii.
    	(2) Este obligatorie înscrierea pe proiectul ordinii de zi a proiectelor de hotărâri care îndeplinesc condițiile prevăzute la art. 55 alin. (15).
    	(3) Proiectul ordinii de zi a ședinței consiliului județean poate cuprinde proiecte de hotărâri, cu menționarea titlului și a inițiatorului, rapoarte ale președintelui, ale vicepreședinților, ale consilierilor județeni, ale comisiilor de specialitate, ale comisiilor speciale sau mixte, rapoarte sau informări ale conducătorilor organismelor prestatoare de servicii publice și de utilitate publică în județ, după caz, precum și orice alte probleme de interes județean.
    	(4) Proiectul ordinii de zi a ședinței consiliului județean se aduce la cunoștință locuitorilor județului prin mass-media, prin afișarea pe pagina de internet a consiliului județean sau prin orice alt mijloc de publicitate.
    	(5) Scoaterea unui proiect de hotărâre de pe proiectul ordinii de zi se face în situația în care acesta nu îndeplinește condițiile prevăzute la art. 55 alin. (15) sau numai cu acordul inițiatorului, dacă acesta îndeplinește condițiile prevăzute la art. 55 alin. (15).
    	(6) Ordinea de zi a ședinței se aprobă cu majoritate simplă, la propunerea celui/celor care a/au cerut convocarea consiliului județean.
    	(7) Suplimentarea ordinii de zi se aprobă numai pentru probleme urgente cu majoritate simplă.
    	(8) În cazul neaprobării proiectului ordinii de zi, în condițiile prevăzute la alin. (6), nu se acordă indemnizația cuvenită consilierilor județeni pentru ședința respectivă.
Art.51. – (1) Ședințele consiliului județean se desfășoară legal în prezența majorității consilierilor județeni în funcție. Se consideră prezenți la ședință și consilierii județeni care participă prin utilizarea oricăror mijloace electronice.
    	(2) Prezența consilierilor județeni la ședințele consiliului județean și ale comisiilor de specialitate este obligatorie.
    	(3) Prezența consilierilor județeni la ședință este obligatorie, cu excepția cazului în care aceștia absentează motivat. Absența este considerată motivată dacă se face dovada că aceasta a intervenit din cauza:
    a) unei boli care a necesitat spitalizarea sau a unei stări de sănătate pentru care s-a eliberat certificat de concediu medical;
    b) unei deplasări în străinătate;
    c) unor evenimente de forță majoră;
    d) în cazul decesului soției/soțului consilierului județean sau al unei rude de până la gradul al II-lea a consilierului județean ales ori al soției/soțului acestuia, inclusiv;
    e) efectuării concediului de odihnă/concediului de studii;
    f) unei deplasări oficiale în țară și în străinătate.
    	(4) Consilierul județean care absentează nemotivat de două ori consecutiv la ședințele consiliului județean este sancționat, în condițiile art. 98.
    	(5) Consilierii județeni sunt obligați să își înregistreze prezența în evidența ținută de secretarul general al județului.
    	(6) Consilierul județean care nu poate lua parte la ședință este obligat să aducă această situație la cunoștința secretarului general al județului. În cazul absenței justificate, acesta este obligat să prezinte o dovadă în acest sens, în cel mai scurt timp posibil de la data desfășurării ședinței.
          (7) Ședințele consiliului județean se pot desfășura și prin mijloace electronice, conform procedurii prevăzute în anexa nr. 1 la prezentul regulament.
	Art.52. – (1) Ședințele consiliului județean sunt conduse de președintele consiliului județean sau, în lipsa acestuia, de vicepreședintele desemnat în condițiile art. 36 alin.(1) sau (2), după caz.
    	(2)  În cazul în care, din motive întemeiate, lipsește și vicepreședintele desemnat în condițiile art. 36 alin. (2), ședința este condusă de celălalt vicepreședinte sau, în cazul în care și acesta din urmă lipsește, de un consilier județean, ales cu majoritate absolută.
	(3)  În situația în care pe parcursul desfășurării unei ședințe a consiliului județean, președintele consiliului județean este nevoit, din motive obiective, să părăsească sala de ședințe, pe durata absenței acestuia ședința va fi condusă de un vicepreședinte desemnat de acesta. 
    	(4) Președintele consiliului județean, vicepreședintele consiliului județean sau consilierul județean care conduce ședința exercită următoarele atribuții principale:
    a) conduce ședințele consiliului județean;
    b) supune votului consilierilor județeni proiectele de hotărâri și anunță rezultatul votării, cu precizarea voturilor pentru, a voturilor împotrivă și a abținerilor numărate și evidențiate de secretarul general al județului în procesul-verbal al ședinței;
    c) semnează procesul-verbal al ședinței;
    d) asigură menținerea ordinii, în condițiile regulamentului de organizare și funcționare a consiliului județean;
    e) supune votului consilierilor județeni orice problemă care intră în competența de soluționare a consiliului județean;
    f) aplică, dacă este cazul, sancțiunile prevăzute la art. 96 alin. (1) sau propune consiliului aplicarea unor asemenea sancțiuni, după caz;
    g) îndeplinește alte atribuții prevăzute de lege, de regulamentul de organizare și funcționare a consiliului județean sau alte însărcinări date de către consiliul județean.
Art.53. – (1) Ședințele consiliului județean sunt publice.
    	(2)  Caracterul public al ședințelor consiliului județean este dat de:
    a) accesul celor interesați, în condițiile legii, la procesele-verbale ale ședințelor consiliului județean;
    b) accesul celor interesați, în condițiile legii, la proiectele de hotărâri, la hotărârile consiliului județean, precum și la instrumentele de prezentare și de motivare a acestora;
    c) posibilitatea cetățenilor cu domiciliul sau reședința în județul Vaslui de a asista la ședințele consiliului județean și/sau de a le urmări pe internet, în condițiile prezentului regulament.
    	(3) Lucrările ședințelor se desfășoară în limba română.
(4) La lucrările consiliului județean pot asista și lua cuvântul, fără drept de vot, prefectul sau reprezentanții acestuia, deputații și senatorii, miniștrii și ceilalți membri ai Guvernului, secretarii și subsecretarii de stat, conducătorii serviciilor publice deconcentrate ale ministerelor și ale celorlalte organe centrale, conducătorii compartimentelor de resort și conducătorii organismelor prestatoare de servicii publice sau de utilitate publică din județ, în problemele ce privesc domeniile lor de responsabilitate, precum și alte persoane interesate, în condițiile prevăzute în prezentul regulament de organizare și funcționare.
    	(5) Dezbaterea proiectului de hotărâre sau a problemelor se face, de regulă, în ordinea în care acestea sunt înscrise pe ordinea de zi aprobată în conformitate cu prevederile Codului administrativ și ale prezentului regulament de organizare și funcționare.
          (6) Înainte de a se trece la dezbaterea unui proiect de hotărâre, președintele consiliului județean sau înlocuitorul acestuia dă citire titlului proiectului, apoi dă cuvântul președinților comisiilor de specialitate sau înlocuitorilor acestora pentru a prezenta avizele adoptate.
    	(7) Președintele consiliului județean este obligat să asigure luarea cuvântului de către inițiator pentru susținerea proiectului de hotărâre ori de câte ori acesta o solicită.
    	(8) Consilierii județeni participă la dezbateri în ordinea înscrierii la cuvânt. Aceștia sunt obligați ca în cuvântul lor să se refere exclusiv la problema care formează obiectul dezbaterii, în caz contrar, acestora li se poate retrage cuvântul.
    	(9) Președintele consiliului județean/înlocuitorul acestuia are dreptul să limiteze durata luărilor de cuvânt, în funcție de obiectul dezbaterii. În acest scop el poate propune consiliului județean spre aprobare timpul alocat fiecărui vorbitor, precum și timpul total de dezbatere a proiectului.
    	(10) Președintele consiliului județean permite oricând unui consilier județean să răspundă într-o problemă de ordin personal, în probleme prevăzute de prezentul regulament sau atunci când a fost nominalizat de un alt vorbitor.
    	(11)  Președintele consiliului județean/înlocuitorul acestuia sau reprezentantul oricărui grup de consilieri județeni poate propune încheierea dezbaterii unei probleme puse în discuția consiliului județean, atunci când aceasta se prelungește. Propunerea de încheiere a dezbaterii se supune votului, iar discuțiile se sistează dacă propunerea este adoptată cu majoritate simplă.
    	(12) Este interzisă adresarea de insulte sau calomnii de către consilierii județeni prezenți la ședință, precum și dialogul dintre vorbitori și persoanele aflate în sală.
    	(13) Asupra proiectelor de hotărâri au loc dezbateri generale și pe articole, consilierii județeni, precum și ceilalți inițiatori prezenți la ședință putând formula amendamente de fond sau de formă. Amendamentele se supun votului consiliului județean în ordinea în care au fost formulate.
	(14) Persoanele care asistă la ședințele consiliului județean trebuie să păstreze liniștea, în caz contrar președintele consiliului județean/înlocuitorul acestuia va dispune avertizarea și, în ultimă instanță, evacuarea din sală a acestora, cu sprijinul personalului care asigură paza consiliului județean/forței publice, după caz.
	(15) Dezbaterile se înregistrează audio/video, după caz, prin mijloacele electronice aflate în dotarea sălii de ședințe.
    	(16) Sinteza dezbaterilor din ședințele consiliului județean, precum și modul în care și-a exercitat votul fiecare consilier județean în parte se consemnează într-un proces-verbal, semnat de președintele consiliului județean și de secretarul general al județului.
    	(17) Președintele consiliului județean, împreună cu secretarul general al județului își asumă, prin semnătură, responsabilitatea veridicității celor consemnate.
    	(18) La începutul fiecărei ședințe, secretarul general al județului supune spre aprobare procesul-verbal al ședinței anterioare. Consilierii județeni și președintele consiliului județean au dreptul ca, în cadrul ședinței curente a consiliului județean, să conteste conținutul procesului-verbal și să ceară menționarea exactă a opiniilor exprimate în ședința anterioară.
   	(19) Procesul-verbal semnat de președintele consiliului județean și de către secretarul general al județului, precum și documentele care au fost dezbătute în ședința anterioară se depun într-un dosar special al ședinței respective, care se numerotează și se sigilează de președintele consiliului județean și de secretarul general al județului, după aprobarea procesului-verbal sau de către persoana cu atribuții în acest sens, desemnată în condițiile legii.
    	(20) În termen de 3 zile de la data aprobării procesului-verbal al ședinței, secretarul general al județului afișează la sediul consiliului județean și publică pe pagina de internet a acestuia o copie a procesului-verbal al ședinței.

Capitolul  II
ELABORAREA PROIECTELOR DE HOTĂRÂRI ȘI ADOPTAREA HOTĂRÂRILOR

Art.54. – (1) În exercitarea atribuțiilor ce îi revin, Consiliul Județean Vaslui adoptă hotărâri cu majoritate calificată, absolută sau simplă, după caz.
(2) Proiectele de hotărâri pot fi propuse de consilieri județeni, de președintele consiliului județean, de vicepreședinții consiliului județean sau de cetățeni. Redactarea proiectelor se face de către cei care le propun, cu sprijinul secretarului general al unității administrativ-teritoriale și al compartimentelor de resort din cadrul aparatului de specialitate al consiliului județean.
	(3) Hotărârile se semnează de președinte sau, în lipsa acestuia, de vicepreședintele consiliului județean ori consilierul județean care a condus ședința și se contrasemnează de secretarul general al județului.
	(4) În cazul în care președintele sau, în lipsa acestuia, vicepreședintele consiliului județean ori consilierul județean care a condus ședința refuză, în scris, să semneze, hotărârea consiliului județean se semnează de cel puțin 2 consilieri județeni dintre cei care au participat la ședință, desemnați de către grupurile politice constituite în cadrul consiliului județean. 
(5) Secretarul general al județului nu contrasemnează hotărârea în cazul în care consideră că aceasta este ilegală. În acest caz, în următoarea ședință a consiliului județean, depune în scris și expune în fața acestuia opinia sa motivată, care se consemnează în procesul-verbal al ședinței.
Art.55. – (1) Proiectele de hotărâri și referatele de aprobare ale acestora se redactează în conformitate cu normele de tehnică legislativă.
	(2) Normele de tehnică legislativă definesc părțile constitutive ale proiectelor de hotărâri, structura, forma și modul de sistematizare a conținutului acestora, precum procedeele tehnice privind intervențiile ulterioare asupra hotărârilor adoptate, cum sunt: modificarea, completarea, abrogarea sau altele asemenea, precum și limbajul și stilul actului normativ.
 	(3) Proiectele de hotărâre se redactează într-un limbaj și stil juridic specific normativ, concis, sobru, clar și precis, care să excludă orice echivoc, cu respectarea strictă a regulilor gramaticale și de ortografie, în format Word și/sau Excel, după  caz,  utilizându-se fonturi „Trebuchet MS” cu dimensiunea de 12. 
           (4) La redactarea textului unui proiect de hotărâre se pot folosi, ca părți componente ale acestuia, anexe care cuprind reglementări de tipul regulamentelor, statutelor, metodologiilor etc., desene, tabele, planuri, schițe sau altele asemenea.
	 (5) La elaborarea proiectelor de hotărâre se vor avea în vedere următoarele:
a) caracterul de acte subordonate legilor, ordonanțelor și hotărârilor Guvernului și altor acte de nivel superior pe care îl au hotărârile consiliului județean;
b) necesitatea corelării proiectului de hotărâre cu prevederile actelor normative de nivel superior aplicabile sau ale altor hotărâri ale consiliului județean cu care se află în conexiune, precum și cu reglementările comunitare și cu tratatele internaționale la care România este parte;
c) faptul că un proiect de hotărâre întocmit pe baza unui act de nivel superior nu poate depăși limitele competenței instituite prin acel act și nici nu poate contraveni principiilor și dispozițiilor acestuia;
d) limita competenței materiale și teritoriale instituită de lege, precum și respectarea principiilor și dispozițiilor cuprinse în actul normativ care conferă consiliului județean dreptul de inițiativă;
(6)  Proiectele de hotărâre se tipăresc într-un singur exemplar.
   	(7) Cuprinsul unui proiect de hotărâre se structurează conform modelului cuprins în anexa nr. 2 la prezentul regulament.
	(8) Instrumentul de prezentare și motivare al proiectului de hotărâre, respectiv referatul de aprobare, include conținutul evaluării impactului hotărârii; motivarea în drept, respectiv fundamentul legal al adoptării proiectului de hotărâre, inclusiv formele procedurale obligatorii; precum și motivarea în fapt, respectiv oportunitatea adoptării proiectului de hotărâre și cuprinde, în mod obligatoriu, următoarele secțiuni:
a) motivul emiterii proiectului de hotărâre, în cuprinsul căreia se face referire la următoarele aspecte:  cerințele care reclamă adoptarea hotărârii în cauză și, în special,  insuficiențele și neconcordanțele existente; principiile de bază și finalitatea proiectului de hotărâre propus, cu evidențierea elementelor noi; evidențierea tuturor modificărilor și completărilor existente la actul de bază, dacă este cazul; actele normative pentru a căror implementare, executare și aplicare este elaborat respectivul proiect de hotărâre;
b) impactul socio-economic, în cuprinsul căreia se face referire la efectele asupra mediului economic și social, precum și asupra mediului înconjurător, inclusiv evaluarea costurilor și beneficiilor;
c) impactul financiar asupra bugetului județului, atât pe termen scurt-anul curent, cât și pe termen lung, incluzând și informații cu privire la cheltuieli și venituri aferente;
d) impactul asupra reglementărilor interne, în cuprinsul căreia se face referire la următoarele aspecte: implicațiile pe care noua hotărâre le va avea asupra hotărârilor și dispozițiilor în vigoare; compatibilitatea cu reglementările naționale și comunitare în  materie;
e) consultările și analizele derulate în vederea elaborării proiectului de hotărâre  în cauză;  recomandările primite;
f) activitățile de informare publică privind elaborarea și implementarea proiectului de hotărâre în cauză;
g) măsurile de implementare, cuprinzând măsurile instituționale și funcționale de implementare, cu indicarea în concret a măsurilor și acțiunilor repartizate fiecărui compartiment din cadrul aparatului de specialitate al consiliului județean, respectiv entități din subordinea/coordonarea/autoritatea consiliului județean nominalizate cu punere în aplicare a prevederilor noii hotărâri;
h) concluzii, constatări și propuneri: constatarea necesității și oportunității elaborării proiectului de hotărâre în cauză și propunerea analizării acestuia, conform procedurilor prevăzute de regulamentul de organizare și funcționare al Consiliului Județean Vaslui, în vederea supunerii lui spre dezbatere și adoptare.
	(9) Redactarea referatului de aprobare se face într-un stil explicativ și clar, folosindu-se terminologia proiectului de hotărâre pe care îl prezintă, iar structura și conținutul detaliat al acestuia este cuprinsă în anexa nr. 5 la prezentul regulament.
(10) Documentele care justifică fundamentarea și motivarea proiectelor de hotărâre, se atașează, în copie, la referatul de aprobare.
(11) Proiectele de hotărâri ale consiliului județean însoțite de referatele de aprobare ale acestora și de alte documente de prezentare și de motivare se înregistrează și se transmit de secretarul general al județului:
    a) compartimentelor de resort din cadrul aparatului de specialitate al consiliului județean în vederea analizării și întocmirii rapoartelor de specialitate, al cărui model este prevăzut în anexa nr.6 la prezentul regulament;
    b) comisiilor de specialitate ale consiliului județean în vederea dezbaterii și întocmirii avizelor.
    	(12) Nominalizarea compartimentelor de resort și a comisiilor de specialitate cărora li se transmit proiectele de hotărâri ale consiliului județean, precum și celelalte documente, potrivit prevederilor alin. (2), se face de către președintele consiliului județean împreună cu secretarul general al județului.
    	(13) Odată cu transmiterea proiectelor de hotărâri se comunică și data de depunere a rapoartelor și a avizelor, avându-se grijă ca rapoartele compartimentelor de resort să poată fi transmise și comisiilor de specialitate înainte de pronunțarea acestora.
    	(14) După examinarea proiectului de hotărâre, comisia de specialitate a consiliului județean emite un aviz cu privire la adoptarea sau, după caz, respingerea proiectului. 
    	(15) Avizul comisiei se transmite secretarului general al județului, care dispune măsurile corespunzătoare înaintării lui către consilierii județeni și către inițiatori, după caz, cel mai târziu în ziua ședinței.
    	(16) Fiecare proiect de hotărâre înscris pe ordinea de zi a ședinței consiliului județean este supus dezbaterii numai dacă este însoțit de:
    a)  referatul de aprobare, ca instrument de prezentare și motivare, semnat de inițiator;
    b) rapoartele compartimentelor de resort din cadrul aparatului de specialitate al consiliului județean;
    c) avizele cu caracter consultativ ale comisiilor de specialitate ale consiliului județean;
    d) alte documente prevăzute de legislația specială.
    	(17) Secretarul general al județului asigură îndeplinirea condițiilor de la alin. (16) și aduce la cunoștința consiliului județean cazul neîndeplinirii acestora înainte de adoptarea ordinii de zi.
    	(18) Rapoartele și avizele prevăzute la alin. (16) trebuie întocmite în termenul prevăzut la alin. (13), dar nu mai târziu de 30 de zile de la înregistrarea proiectelor de hotărâre propuse pentru a fi înscrise pe proiectul ordinii de zi a ședințelor ordinare ale consiliului județean, respectiv în termen de cel mult 3 zile de la înregistrarea proiectelor de hotărâre propuse a fi înscrise pe proiectul ordinii de zi a ședințelor extraordinare. În situația ședințelor extraordinare convocate de îndată, rapoartele compartimentelor de specialitate se întocmesc în procedură de urgență, cel târziu odată cu proiectul hotărârii.
(19) Inițiatorul proiectului îl poate retrage sau poate renunța, în orice moment, la susținerea acestuia.
(20) În cazul neaprobării proiectului ordinii de zi nu se acordă indemnizația cuvenită consilierilor județeni pentru ședința respectivă. 
	Art.56. – (1) În exercitarea atribuțiilor ce îi revin, consiliul județean adoptă hotărâri, cu majoritate absolută sau simplă, după caz.
    	(2) Prin excepție de la prevederile alin. (1), hotărârile privind dobândirea sau înstrăinarea dreptului de proprietate în cazul bunurilor imobile se adoptă de consiliul județean cu majoritate calificată de două treimi din numărul consilierilor județeni în funcție.
    	(3) Se adoptă cu majoritatea absolută următoarele hotărâri ale consiliului județean:
    a) hotărârile privind bugetul local;
    b) hotărârile privind contractarea de împrumuturi, în condițiile legii;
    c) hotărârile prin care se stabilesc impozite și taxe locale;
    d) hotărârile privind participarea la programe de dezvoltare județeană, regională, zonală sau de cooperare transfrontalieră;
    e) hotărârile privind organizarea și dezvoltarea urbanistică a localităților și amenajarea teritoriului;
    f) hotărârile privind asocierea sau cooperarea cu alte autorități publice, cu persoane juridice române sau străine;
    g) hotărârile privind administrarea patrimoniului;
    h) hotărârile privind exercitarea atribuțiilor prevăzute la art. 92 din Codul administrativ;
    i) alte hotărâri necesare bunei funcționări a consiliului județean, stabilite prin legi speciale sau prin prezentul regulament.
    	(4) Dacă pe parcursul desfășurării ședinței nu este întrunită majoritatea legală necesară pentru adoptarea proiectului de hotărâre, președintele consiliului județean amână votarea până la întrunirea acesteia.
    	(5) Dacă în urma dezbaterilor din ședința consiliului județean se impun modificări de fond în conținutul proiectului de hotărâre, la propunerea președintelui consiliului județean, a secretarului sau a consilierilor județeni și cu acordul majorității consilierilor județeni prezenți, președintele consiliului județean retransmite proiectul de hotărâre, în vederea reexaminării de către inițiator și de către compartimentele de specialitate.
    	(6) Proiectele de hotărâri respinse de consiliul județean nu pot fi readuse în dezbaterea acestuia în cursul aceleiași ședințe.
(7) Abținerile se numără la voturile împotrivă.

Capitolul III
INIȚIATIVA CETĂȚENEASCĂ

Art.57. – (1) Cetățenii cu domiciliul în județul Vaslui pot propune consiliului județean, spre dezbatere și adoptare, proiecte de hotărâri.
    	(2) Promovarea unui proiect de hotărâre se poate face de unul sau de mai mulți cetățeni cu drept de vot, dacă acesta este susținut prin semnături de cel puțin 5% din populația cu drept de vot înscrisă în Registrul electoral cu domiciliul sau reședința în județul Vaslui.
    	(3) Inițiatorii depun la secretarul general al județului forma propusă pentru proiectul de hotărâre. Proiectul se afișează spre informare publică prin grija secretarului general al județului.	
   	(4) Inițiatorii asigură întocmirea listelor de susținători pe formulare puse la dispoziție de secretarul general al județului.
    	(5) Listele de susținători cuprind numele, prenumele și domiciliul, seria și numărul actului de identitate și semnăturile susținătorilor.
    	(6) Listele de susținători pot fi semnate numai de cetățenii cu drept de vot înscriși în Registrul electoral cu domiciliul sau reședința în județul Vaslui.
    	(7) După depunerea documentației și verificarea acesteia de către secretarul general al județului, proiectul de hotărâre urmează procedurile regulamentare de lucru ale consiliului județean.

Capitolul IV
DIZOLVAREA CONSILIULUI JUDEȚEAN VASLUI

Art.58. – (1) Consiliul județean se dizolvă de drept sau prin referendum local. 
(2) Consiliul județean se dizolvă de drept:
    a) în cazul în care acesta nu se întrunește cel puțin într-o ședință ordinară sau extraordinară, pe durata a patru luni calendaristice consecutive, deși a fost convocat conform prevederilor legale;
    b) în cazul în care nu a adoptat nicio hotărâre în 3 ședințe ordinare sau extraordinare ținute pe durata a patru luni calendaristice consecutive;
    c) în cazul în care numărul consilierilor județeni în funcție este mai mic decât jumătatea numărului membrilor consiliului județean și nu a putut fi completat cu supleanți în condițiile art. 20.
(3) Președintele consiliului județean, vicepreședinții consiliului județean, secretarul general al județului, prefectul sau orice altă persoană interesată sesizează instanța de contencios administrativ cu privire la cazurile prevăzute la alin. (2). Instanța analizează situația de fapt și se pronunță cu privire la dizolvarea consiliului județean. Hotărârea instanței este definitivă și se comunică prefectului.
Art.59. – (1) Consiliul județean poate fi dizolvat prin referendum local la nivel județean, organizat în condițiile legii. Referendumul se organizează ca urmare a cererii adresate în acest sens prefectului de cel puțin 25% din numărul cetățenilor cu drept de vot, înscriși în Registrul electoral cu domiciliul sau reședința în unitatea administrativ-teritorială.
    	(2) Cheltuielile pentru organizarea referendumului se suportă din bugetul județean.
    	(3) Referendumul local la nivel județean este organizat de o comisie, numită prin ordin al prefectului, compusă din prefect, un reprezentant al consiliului județean desemnat prin hotărâre a consiliului județean și un judecător de la tribunal. Secretariatul comisiei este asigurat de instituția prefectului.
    	(4) Referendumul local la nivel județean este valabil dacă s-au prezentat la urne cel puțin 30% din numărul total al locuitorilor cu drept de vot înscriși în Registrul electoral cu domiciliul sau reședința în unitatea administrativ-teritorială. Activitatea consiliului județean încetează înainte de termen dacă s-au pronunțat în acest sens cel puțin jumătate plus unu din numărul total al voturilor valabil exprimate, iar rezultatul referendumului a fost validat în condițiile legii.
	Art.60. – (1) În termen de maximum 90 de zile de la rămânerea definitivă a hotărârii judecătorești prin care s-a constatat dizolvarea consiliului județean sau, după caz, de la validarea rezultatului referendumului, se organizează alegeri pentru alegerea unui nou consiliu județean.
    	(2) Stabilirea datei pentru organizarea alegerii noului consiliu județean se face de Guvern, la propunerea autorităților cu atribuții în organizarea alegerilor locale pe baza solicitării prefectului.
	Art.62. – (1) Până la constituirea noului consiliu județean, problemele curente ale administrației județului sunt rezolvate de președintele consiliului județean sau, în absența acestuia, de secretarul general al județului care acționează pe baza unei împuterniciri speciale date de Guvern, prin ministerul cu atribuții în domeniul administrației publice.
    	(2) În situația excepțională în care consiliul județean este dizolvat în condițiile art. 58 și 59, președintele consiliului județean se află în imposibilitatea exercitării atribuțiilor sale ca urmare a încetării sau suspendării mandatului său ori a altor situații prevăzute de lege, iar funcția de secretar general al județului este vacantă, prefectul numește prin ordin o persoană prin detașare, în condițiile părții a VI-a titlul II din O.U.G. nr.57/2019 privind Codul administrativ, cu modificările și completările ulterioare, care să exercite atribuțiile de secretar general al județului pentru a rezolva problemele curente ale județului, până la ocuparea funcției publice de conducere de secretar general al unității administrativ-teritoriale în condițiile legii.
    	(3) Persoana desemnată potrivit prevederilor alin. (2) trebuie să îndeplinească condițiile de studii și vechime în specialitatea studiilor necesare pentru ocuparea funcției de secretar general al unității administrativ-teritoriale prevăzute la partea a III-a, titlul VII și la partea a VI-a titlul II din O.U.G. nr.57/2019 privind Codul administrativ, cu modificările și completările ulterioare.
    	(4) În situația prevăzută la alin. (2), prin excepție de la prevederile părții a VI-a titlul II din Codul administrativ, concursul pentru ocuparea funcției de conducere de secretar general al județului se organizează de către instituția prefectului.
    	(5) Numirea în funcția de secretar general al județului se face, în situația prevăzută la alin. (2) sau în situația în care procedura de organizare a concursului a fost demarată anterior situației excepționale prevăzute la alin. (2), de către prefectul județului.

Capitolul V
ACTELE ADMINISTRATIVE ALE CONSILIULUI JUDEȚEAN ȘI ALE PREȘEDINTELUI 
CONSILIULUI JUDEȚEAN

Art.62. – (1) În exercitarea atribuțiilor ce le revin, autoritățile administrației publice locale adoptă sau emit, după caz, acte administrative cu caracter normativ sau individual, după cum urmează:
    a) consiliul județean adoptă hotărâri;
    b) președintele consiliului județean emite dispoziții.
    	(2) În organizarea executării sau executării în concret a legii, autoritățile prevăzute la alin.(1) adoptă, emit sau încheie, după caz, și alte acte juridice prin care se nasc, se modifică sau se sting drepturi și obligații.
Art.63. – (1) Secretarul general al județului comunică actele administrative prevăzute la art. 62 alin. (1) prefectului în cel mult 10 zile lucrătoare de la data adoptării, respectiv emiterii.
    	(2) Comunicarea, însoțită de eventualele obiecții motivate cu privire la legalitate, se face în scris de către secretarul general al județului și se înregistrează într-un registru special destinat acestui scop.
    	(3) Hotărârile și dispozițiile se aduc la cunoștința publică și se comunică, în condițiile legii, prin grija secretarului general al județului.
    	(4) Hotărârile și dispozițiile, documentele și informațiile financiare, precum și alte documente prevăzute de lege se publică, pentru informare, în format electronic și în Monitorul oficial al județului.<LLNK 12019     0310 301   0 10>
Art.64. – (1) Hotărârile și dispozițiile cu caracter normativ devin obligatorii de la data aducerii lor la cunoștință publică.
    	(2) Aducerea la cunoștință publică a hotărârilor și a dispozițiilor cu caracter normativ se face în termen de 5 zile de la data comunicării oficiale către prefect.
    	 Art.65. – (1) Comunicarea hotărârilor și dispozițiilor cu caracter individual către persoanele cărora li se adresează se face în cel mult 5 zile de la data comunicării oficiale către prefect.
    	(2) Hotărârile și dispozițiile cu caracter individual produc efecte juridice de la data comunicării către persoanele cărora li se adresează.
    	Art.66. - Hotărârile consiliului județean sunt supuse controlului de legalitate exercitat de către prefect.




                                                 Capitolul VI
                                      MANDATUL DE ALES LOCAL

SECȚIUNEA 1
Dispoziții generale

Art.67. - Mandatul președintelui consiliului județean și al consilierului județean este de 4 ani și se exercită în condițiile legii.
	Art.68. – (1) Consiliul județean, precum și președintele consiliului județean aleși în cursul unui mandat, ca urmare a dizolvării consiliului județean, respectiv a vacanței funcției de președinte al consiliului județean, încheie mandatul precedentei autorități a administrației publice locale.
    	(2) Consiliul județean, precum și președintele consiliului județean, aleși în urma organizării unor noi unități administrativ-teritoriale, își exercită mandatul numai până la organizarea următoarelor alegeri locale generale.

SECȚIUNEA a 2-a
SUSPENDAREA ȘI ÎNCETAREA MANDATULUI DE ALES LOCAL

	Art.69. – (1) Mandatul de consilier județean se suspendă în următoarele situații:
    a) a fost dispusă măsura arestării preventive;
    b) a fost dispusă măsura arestului la domiciliu;
    c) a fost însărcinat de către consiliul din care face parte, de către Guvern sau de către Parlament cu exercitarea unei misiuni în țară sau în străinătate.
(2) Măsurile prevăzute la alin. (1) lit. a) și b) dispuse în condițiile <LLNK 12017     0912 2b1   0 19>Legii nr. 135/2010, cu modificările și completările ulterioare, se comunică de îndată de către instanța de judecată prefectului care, prin ordin, în termen de maximum 48 de ore de la comunicare, constată suspendarea mandatului.
    	(3) Documentele corespunzătoare situației prevăzute la alin. (1) lit. c) se comunică de către emitent, în termen de 5 zile lucrătoare de la desemnare, secretarului general al județului  și președintelui consiliului județean, iar în prima ședință ulterioară comunicării consiliul județean ia act de această situație, prin hotărâre.
    	(4) Suspendarea durează până la încetarea situației prevăzute la alin. (1).
    	(5) Ordinul de suspendare emis pentru situațiile prevăzute la alin. (1) lit. a) și b), respectiv hotărârea prin care se ia act de suspendarea de drept a consilierului în condițiile alin. (1) lit. c) se comunică de îndată consilierului județean, în termen de maximum 48 de ore de la emiterea ordinului, respectiv hotărârii consiliului, după caz.
    	(6) În cazul în care față de consilierul județean al cărui mandat a fost suspendat în condițiile alin. (1) lit. a) și b), a fost dispusă clasarea ori renunțarea la urmărirea penală sau instanța judecătorească a dispus achitarea sau încetarea procesului penal, acesta are dreptul la despăgubiri, în condițiile legii.
	Art.70. – (1) Calitatea de consilier județean încetează la data declarării ca legal constituit a noului consiliu ales.
    	(2)  Calitatea de consilier județean încetează de drept înainte de expirarea duratei normale a mandatului, în următoarele cazuri:
    a) demisie;
    b) constatarea și sancționarea, în condițiile <LLNK 12010   176 12 251   0 18>Legii nr. 176/2010, cu modificările și completările ulterioare, a unei stări de incompatibilitate;
    c) schimbarea domiciliului într-o altă unitate administrativ-teritorială, inclusiv ca urmare a reorganizării acesteia;
    d) lipsa nemotivată de la mai mult de 3 ședințe ordinare și/sau extraordinare consecutive ale consiliului, desfășurate pe durata a trei luni calendaristice;
    e) lipsa nemotivată de la 3 întruniri ale consiliului, convocate pe durata a 3 luni calendaristice, care determină imposibilitatea desfășurării, în condițiile legii, a ședințelor ordinare și/sau extraordinare;
    f) imposibilitatea exercitării mandatului pe o perioadă mai mare de 6 luni consecutive, cu excepția cazurilor prevăzute de lege;
    g) condamnarea, prin hotărâre judecătorească rămasă definitivă, la o pedeapsă privativă de libertate, indiferent de modalitatea de individualizare a executării pedepsei;
    h) punerea sub interdicție judecătorească;
    i) pierderea drepturilor electorale;
    j) pierderea calității de membru al partidului politic sau al organizației minorităților naționale pe a cărei listă a fost ales;
    k) condamnarea prin hotărâre judecătorească rămasă definitivă pentru săvârșirea unei infracțiuni electorale pe durata procesului electoral în cadrul căruia a fost ales, indiferent de pedeapsa aplicată și de modalitatea de individualizare a executării acesteia;
    l) deces.
    	(3) Data încetării de drept a mandatului, în cazurile enumerate la alin. (2) lit. a), c)-f) și l), este data apariției evenimentului sau a împlinirii condițiilor care determină situația de încetare, după caz.
    	(4) Data încetării de drept a mandatului, în cazul prevăzut la alin. (2) lit. b), în situația în care legalitatea raportului de evaluare prin care s-a constatat starea de incompatibilitate nu a fost contestată, este data expirării perioadei în care consilierul județean are dreptul să conteste raportul de evaluare, în condițiile <LLNK 12010   176 12 251   0 18>Legii nr. 176/2010, cu modificările și completările ulterioare.
    	(5) Data încetării de drept a mandatului în cazul prevăzut la alin. (2) lit. j) este data comunicării către prefect, secretarul general al județului și către consilierul județean, a hotărârii forului competent să decidă asupra excluderii unui membru al partidului politic sau a organizației cetățenilor aparținând minorităților naționale pe a cărei listă consilierul județean a fost ales, în situația în care legalitatea acesteia nu a fost contestată.
    	(6) În situațiile prevăzute la alin. (2) lit. a), c)-f) și l) constatarea încetării de drept a mandatului de consilier județean, precum și vacantarea locului de consilier județean se realizează printr-o hotărâre de constatare a autorității deliberative, la propunerea președintelui consiliului județean sau a oricărui alt ales local, adoptată în prima ședință desfășurată după apariția evenimentului. Hotărârea autorității deliberative este comunicată de îndată Tribunalului Vaslui pentru a valida mandatul supleantului, în condițiile art. 20, precum și consilierului județean.
    	(7) Consiliul județean are obligația de a adopta hotărârea prevăzută la alin. (6) în termen de 30 de zile de la introducerea pe proiectul ordinii de zi a referatului constatator semnat de președintele consiliului județean și de secretarul general al județului cu privire la una dintre situațiile prevăzute la alin. (2) lit. a), c)-f) și l). În termen de maximum 10 zile de la expirarea termenului stabilit pentru consiliul județean, constatarea încetării mandatului, precum și vacantarea locului de consilier județean se realizează de către prefect prin ordin, în baza referatului constatator comunicat de către secretarul general al județului, în situația neadoptării acestei hotărâri de către consiliul județean, după caz.
    	(8) În situațiile prevăzute la alin. (2) lit. b), g)-k) constatarea încetării de drept a mandatului de consilier județean, precum și vacantarea locului de consilier județean se fac de către prefect prin ordin, în termen de maximum 30 de zile de la data înștiințării transmise prefectului de către autoritatea responsabilă de asigurarea integrității în exercitarea demnităților și funcțiilor publice și prevenirea corupției instituționale sau de către instanță, după caz.
    	(9) Hotărârea consiliului are la bază, pentru situațiile prevăzute la alin. (2) lit. a), c)-f), h) și l), un referat constatator, întocmit în maximum 3 zile de la apariția evenimentului și semnat de președintele consiliului județean și de secretarul general al județului. Referatul este însoțit de acte justificative.
    	(10) Ordinul prefectului are la bază, pentru situațiile prevăzute la alin. (2) lit. g), i), k), înștiințările transmise prefectului de către instanță.
   	(11) În cazul prevăzut la alin. (2) lit. j), în termen de 30 de zile de la data comunicării hotărârii forului competent să decidă asupra excluderii unui membru al partidului politic sau a organizației cetățenilor aparținând minorităților naționale pe a cărei listă consilierul județean a fost ales, prefectul constată, prin ordin, încetarea mandatului consilierului județean înainte de expirarea duratei normale a acestuia și declară vacant locul consilierului județean. Ordinul prefectului se transmite de îndată tribunalului competent să valideze mandatul supleantului, în condițiile art. 20, consilierului județean și secretarului general al județului.
    	(12) În cazurile prevăzute la alin. (2) lit. c)-f) hotărârea poate fi atacată de consilierul județean în cauză la instanța de contencios administrativ, în termen de 10 zile de la comunicare. Instanța se pronunță în termen de cel mult 30 de zile, nefiind aplicabilă procedura de regularizare a cererii. În acest caz, procedura prealabilă nu se mai efectuează, iar hotărârea primei instanțe este definitivă.
    	(13) În toate cazurile, hotărârea instanței se comunică părților, prefectului și secretarului general al județului, care are obligația afișării acesteia la sediul consiliului județean, în termen de maximum 2 zile de la comunicare.
    	(14) Funcția constatată vacantă în condițiile alin. (6)-(8) se completează cu supleantul desemnat de partidul politic, alianța politică sau alianța electorală respectivă, care este validat și depune jurământul, în condițiile art. 15, ulterior rămânerii definitive a hotărârii instanței.
    	(15) Încetarea mandatului de consilier județean în cazul schimbării domiciliului în alt județ poate interveni numai după efectuarea în actul de identitate al celui în cauză a mențiunii corespunzătoare, de către organul abilitat potrivit legii.
    	(16) Încetarea mandatului de consilier județean, în cazul demisiei, se constată în prima ședință a consiliului desfășurată după apariția evenimentului și în baza demisiei scrise înaintate secretarului general al județului și președintelui consiliului județean. Hotărârea consiliului prin care se ia act de demisie și se declară vacant locul consilierului județean se comunică de îndată Tribunalului Vaslui competent să valideze mandatul supleantului, în condițiile art. 20.
    	(17) Prevederile alin. (2) lit. g)-i) și k) devin aplicabile numai după rămânerea definitivă a hotărârii judecătorești. În aceste cazuri, data respectivă este și data la care încetează de drept mandatul.
    	(18) În situația în care este contestată legalitatea actului prevăzut la alin. (4) sau a hotărârii prevăzute la alin. (5), data încetării de drept a mandatului este data rămânerii definitive a hotărârii judecătorești.
    	(19) De la data încetării mandatului consilierul județean:
    a) nu mai poate fi luat în calcul pentru constituirea cvorumului necesar pentru ședințele autorității deliberative din care face parte;
    b) nu mai poate participa la vot în cadrul ședințelor autorității deliberative din care face parte, precum și în cadrul comisiilor de specialitate organizate de aceasta;
    c) nu mai are dreptul la indemnizația lunară.
	Art.71. – Încetarea mandatului de consilier, în condițiile art. 70 alin. (2), are ca efect încetarea de drept, la aceeași dată, și a mandatului de vicepreședinte al consiliului județean.
SECȚIUNEA a 3-a
DREPTURILE ALEȘILOR LOCALI

Art.72. – (1) După depunerea jurământului de președintele consiliului județean, acestuia i se înmânează legitimația, semnată de președintele ședinței în care a fost adoptat modelul acesteia, un semn distinctiv al calității de președinte al consiliului județean, pe care are dreptul să le poarte, potrivit legii, pe întreaga durată a mandatului, precum și o eșarfă, în culorile drapelului național al României. Legitimația președintelui consiliului județean este înmânată de către secretarul general al județului.
    	(2) După alegerea vicepreședintelui consiliului județean, acestuia i se înmânează legitimația, semnată de președintele consiliului județean, precum și un semn distinctiv al calității de vicepreședinte al consiliului județean. Legitimația vicepreședintelui consiliului județean este înmânată de către secretarul general al județului.
    	(3) După declararea ca legal constituit a consiliului județean, consilierilor în funcție li se eliberează o legitimație care atestă calitatea de membru al consiliului județean, semnată de președintele consiliului județean și primesc un semn distinctiv al calității lor de reprezentanți aleși ai colectivității locale, pe care au dreptul să îl poarte pe întreaga durată a mandatului.
    	(4) Modelul legitimației de președinte al consiliului județean, de vicepreședinte al consiliului județean și de consilier județean, precum și modelul semnului distinctiv pentru aceștia se stabilesc prin hotărâre a Guvernului.
    	(5) Cheltuielile pentru confecționarea legitimațiilor, semnelor distinctive, respectiv a eșarfelor se suportă din bugetul local.
    	(6) Legitimația și semnul distinctiv se pot păstra, după încetarea mandatului, cu titlu evocativ.
    	Art.73. – (1) Libertatea de opinie în exercitarea mandatului alesului local pentru soluționarea și gestionarea treburilor publice în interesul colectivității locale pe care o reprezintă este garantată.
    	(2) Aleșii locali nu pot fi trași la răspundere juridică pentru opiniile politice exprimate în exercitarea mandatului.
    	(3) Reținerea, dispunerea măsurii arestării preventive, a arestului la domiciliu sau trimiterea în judecată penală a aleșilor locali, precum și faptele săvârșite care au determinat luarea măsurilor se aduc la cunoștință atât autorității administrației publice din care fac parte, cât și prefectului, în termen de cel mult 24 de ore, de către organele care au dispus măsurile respective.
    	(4) Pe întreaga durată a mandatului, aleșii locali se consideră în exercițiul autorității publice și se bucură de protecția prevăzută de lege.
    	(5) De aceeași protecție prevăzută la alin. (4) beneficiază și membrii familiei alesului local - soț, soție și copii - în cazul în care agresiunea împotriva acestora urmărește nemijlocit exercitarea de presiuni asupra alesului local în legătură cu exercitarea mandatului său.
Art.74. – (1) Consilierii județeni se pot constitui în grupuri, în funcție de partidele sau alianțele politice pe ale căror liste au fost aleși, dacă sunt în număr de cel puțin 3.
    	(2) Consilierii județeni care nu îndeplinesc condițiile prevăzute la alin. (1) pot constitui un grup prin asociere.
    	(3) Grupul de consilieri județeni este condus de un lider, ales prin votul deschis al majorității membrilor grupului.
    	(4) Prevederile alin. (1) și (2) se aplică și consilierilor independenți.
    	(5) Consilierii județeni nu pot forma grupuri în numele unor partide care nu au participat la alegeri sau care nu au întrunit numărul de voturi necesar pentru a intra în consiliu cu cel puțin un consilier.
    	(6) În cazul fuzionării, două sau mai multe partide, care sunt reprezentate în consiliul județean sau care au deja constituite grupuri, pot forma un grup distinct.
Art.75. – (1) Pe perioada exercitării mandatului de președinte al consiliului județean sau vicepreședinte al consiliului județean se suspendă contractul de muncă, respectiv raportul de serviciu al acestuia, în cadrul unei instituții sau autorități publice, ori în cadrul regiilor autonome sau societăților cu capital integral ori majoritar de stat sau al unităților administrativ-teritoriale, cu excepția situațiilor prevăzute de lege.
    	(2) Consilierul județean al cărui raport de serviciu ori contract individual de muncă este suspendat, în condițiile legii, la data începerii exercitării mandatului, își reia activitatea în executarea aceluiași raport de serviciu sau contract individual de muncă, după caz, la încetarea mandatului de consilier județean.
    	(3) Sunt exceptate de la suspendarea contractului de muncă sau a actului de numire cadrele didactice, cercetătorii științifici, persoanele care dețin funcții sau desfășoară activități în domeniul creației literar-artistice.
    	(4) În funcțiile deținute de persoanele ale căror contracte de muncă sau acte de numire au fost suspendate potrivit alin. (1) pot fi numite sau angajate alte persoane, numai pe durată determinată.
    	(5) La încetarea mandatului de președinte al consiliului județean sau vicepreședinte al consiliului județean, persoanele în cauză își reiau activitatea în executarea acelorași contracte de muncă sau raporturi de serviciu, după caz. La stabilirea clasei și a gradului de încadrare se iau în calcul și perioadele lucrate în funcțiile de demnitate publică alese.
    	(6) În cazul în care conducerea persoanei juridice refuză reluarea activității în funcția deținută anterior alegerii, persoana în cauză se poate adresa instanței de judecată competente, cererea fiind scutită de taxa de timbru judiciar.
    	(7)  Persoanelor prevăzute la alin. (1) nu li se poate modifica sau desface contractul de muncă pentru motive ce nu le sunt imputabile timp de 2 ani de la data încetării mandatului, cu excepțiile prevăzute de lege.
Art.76. – (1) Persoanele care începând cu anul 1992 au deținut calitatea de președinte sau vicepreședinte al consiliului județean și care îndeplinesc condițiile vârstei standard de pensionare, ale vârstei standard de pensionare reduse așa cum sunt prevăzute de legislația privind sistemul de pensii publice sau cele prevăzute de alte legi speciale au dreptul, la încetarea mandatului, la o indemnizație lunară pentru limită de vârstă.
    	(2) Indemnizația pentru limită de vârstă reprezintă suma de bani acordată lunar persoanelor care au exercitat calitatea de președinte sau vicepreședinte al consiliului județean.
    	(3) Președinții și vicepreședinții consiliilor județene beneficiază de indemnizație pentru limită de vârstă de la data la care li se acordă drepturile de pensie pentru limită de vârstă, dar nu mai devreme de data încetării mandatului aflat în derulare.
    	(4) Cuantumul indemnizației pentru limită de vârstă se acordă în limita a 3 mandate, cu condiția ca persoanele prevăzute la alin. (1) să fi exercitat cel puțin un mandat complet de președinte sau vicepreședinte al consiliului județean.
    	(5) Cuantumul indemnizației pentru limită de vârstă se calculează ca produs al numărului lunilor de mandat cu 0,40% din indemnizația brută lunară aflată în plată.
    	(6) În situația în care persoanele prevăzute la alin. (1) au exercitat mai mult de trei mandate diferite, acestea pot opta pentru oricare dintre aceste mandate pentru a fi luate în considerare la stabilirea indemnizației pentru limită de vârstă, în limita prevăzută la alin. (4).
    	(7) În cazul exercitării unor mandate diferite în condițiile prevăzute la alin. (4), la calculul indemnizației lunare pentru limită de vârstă se vor avea în vedere indemnizațiile lunare brute aflate în plată, corespunzătoare pentru fiecare funcție.
    	(8) În cazul exercitării unor mandate diferite, la calcularea indemnizației pentru limită de vârstă se va proceda după cum urmează:
    a) pentru fiecare tip de mandat exercitat se aplică modalitatea de calcul prevăzută la alin. (5);
    b) cuantumul indemnizației pentru limită de vârstă la care au dreptul persoanele prevăzute la alin. (1) reprezintă suma valorilor obținute prin aplicarea prevederilor lit. a).
    	(9) În cazul în care persona care beneficiază de indemnizația pentru limită de vârstă potrivit prevederilor alin. (1) începe exercitarea unui nou mandat, în condițiile legii, acordarea indemnizației se întrerupe, aceasta fiind reluată după încetarea mandatului, în cuantumul recalculat prin valorificarea perioadei de mandat exercitat, la cererea persoanei interesate, în condițiile prevăzute la alin. (4) și (5).
    	(10) Indemnizația pentru limită de vârstă se cumulează cu orice tip de pensie stabilită în sistemul public de pensii sau în alt sistem de pensii neintegrat sistemului public.
    	(11) Indemnizația pentru limită de vârstă este supusă impozitului pe venit și contribuției de asigurări sociale de sănătate.
   	(12) Cuantumul indemnizației pentru limită de vârstă se suportă din bugetul de stat și este prevăzut pentru fiecare unitate/subdiviziune administrativ-teritorială prin anexă distinctă la legea anuală de aprobare a bugetului de stat.
    	(13) Cererea pentru acordarea indemnizației pentru limită de vârstă se depune la Consiliul Județean Vaslui.
(14) De indemnizația pentru limită de vârstă prevăzută la alin. (1) nu beneficiază președinții și vicepreședinții consiliilor județene care au fost condamnați definitiv pentru comiterea, în calitate de președinte și vicepreședinte de consilii județene, a unei infracțiuni de corupție.
Art.77. – Aleșii locali au dreptul de inițiativă în promovarea actelor administrative, individual sau în grup.
Art.78. – (1) Pentru participarea la ședințele consiliului și ale comisiilor de specialitate, consilierii județeni au dreptul la o indemnizație lunară. Președinților și vicepreședinților consiliilor județene nu li se acordă indemnizație pentru participarea la ședințe.
    	(2) Indemnizația lunară pentru consilierii județeni care participă la ședințele ordinare ori la ședințele extraordinare ale consiliului județean și ale comisiilor de specialitate este în cuantum de 10% din indemnizația lunară a președintelui consiliului județean.
    	(3) Consilierii județeni au dreptul la indemnizația lunară doar dacă participă la cel puțin o ședință a autorității deliberative și o ședință a comisiei de specialitate, pe lună, desfășurate în condițiile legii.
    	(4) Plata indemnizațiilor stabilite potrivit prevederilor alin. (2) se efectuează exclusiv din veniturile secțiunii de funcționare din bugetul local al județului.
    	(5) Consilierilor județeni li se aplică în mod corespunzător prevederile art. 44 alin. (2).
    	(6) Consiliul județean poate hotărî diminuarea cuantumului indemnizației prevăzute la alin. (2) și a cotei în care se face decontarea conform prevederilor alin. (5), în concordanță cu posibilitățile de finanțare.
    	(7) Drepturile bănești cuvenite aleșilor locali, potrivit legii, pot fi cumulate cu pensia sau cu alte venituri, în condițiile legii.
    	(8) Consilierii județeni care participă la ședințele de consiliu județean, organizate în timpul programului de lucru, se consideră învoiți de drept, fără a le fi afectat salariul și celelalte drepturi ce le revin, potrivit legii, de la locul de muncă.
	Art.79. – Președinții consiliilor județene și vicepreședinții consiliilor județene au dreptul la concedii de odihnă, concedii medicale, concedii fără plată, precum și la concedii plătite în cazul unor evenimente familiale deosebite, potrivit legii.
	Art.80. – (1) Durata concediului de odihnă anual pentru persoanele prevăzute la art. 79 este de 25 de zile lucrătoare.
    	(2) Planificarea concediului de odihnă al persoanelor prevăzute la art. 79 se face de președintele consiliului județean în luna decembrie a anului premergător celui în care se efectuează concediul, pe baza consultării cu vicepreședinții.
    	(3) Președintele și vicepreședinții consiliului județean nu pot efectua concediul de odihnă simultan.
    	(4) În situația în care mandatul persoanelor prevăzute la art. 79 începe în timpul anului, durata concediului de odihnă se stabilește proporțional cu timpul efectiv lucrat sau cu timpul care va fi lucrat în anul respectiv.
    	(5) Pentru perioada concediului de odihnă, președinții și vicepreședinții consiliilor județene beneficiază de o indemnizație de concediu ce reprezintă media zilnică a indemnizației din luna/lunile în care este efectuat concediul, multiplicată cu numărul de zile de concediu de odihnă. Media zilnică a indemnizației din luna/lunile în care este efectuat concediul se calculează prin împărțirea indemnizației aferente lunii/lunilor în care este efectuat concediul la numărul de zile lucrătoare din luna/lunile respectivă/respective.
    	(6) Președinții și vicepreședinții consiliilor județene efectuează concediul de odihnă în fiecare an.
    	(7) Concediul de odihnă al persoanelor prevăzute la art. 79 poate fi întrerupt în mod excepțional dacă interesele colectivității locale impun prezența acestora în județ. În asemenea situații, înlocuitorul desemnat îl înștiințează de îndată pe președinte, iar concediul de odihnă al acestuia se întrerupe. La încetarea cauzelor care au determinat întreruperea concediului de odihnă, acesta este reluat, durata lui prelungindu-se cu perioada cât a fost întrerupt.
Art.81. – (1) În afara concediului de odihnă, președinții și vicepreședinții consiliilor județene au dreptul la concedii medicale, dovedite cu certificat medical, concediu de maternitate, precum și la alte concedii, în conformitate cu legislația în vigoare.
    	(2) Persoanele prevăzute la art. 79 beneficiază de concediu fără plată și concediu pentru formare profesională, potrivit prevederilor <LLNK 12003     0923 2J1   0 45>Legii nr. 53/2003 privind Codul muncii, republicată, cu modificările și completările ulterioare.
    	(3) Pentru evenimente familiale deosebite, persoanele prevăzute la art. 79 au dreptul, în afara concediului anual de odihnă, la zile de concediu plătit după cum urmează:
    a) 5 zile pentru căsătoria celui în cauză;
    b) 3 zile pentru nașterea sau căsătoria unui copil;
    c) 3 zile în caz de deces al soțului/soției sau al unei rude sau afin de până la gradul II inclusiv.
    	(4) Concediile fără plată sau pentru evenimente familiale deosebite, precum și durata acestora, în cazul vicepreședinților consiliilor județene, se aprobă de către președintele consiliului județean.
Art.82. – Aleșii locali care folosesc autoturismul proprietate personală sau mijloacele de transport în comun pentru a se deplasa din localitatea în care domiciliază în localitatea în care se desfășoară ședința consiliului local, a consiliului județean sau a comisiilor de specialitate primesc contravaloarea transportului.
Art.83. – (1) Aleșii locali au dreptul la pregătire, formare și perfecționare profesională.
    	(2) Aleșii locali beneficiază de plata programelor de pregătire, formare și perfecționare profesională organizate în condițiile legii, în decursul mandatului, a cheltuielilor de transport, cazare, masă, a indemnizațiilor de delegare sau deplasare, după caz, în condițiile legii.
    	(3)  Autoritățile și instituțiile publice au obligația să prevadă în bugetul local sumele necesare pentru programele de pregătire, formare și perfecționare profesională organizate de Institutul Național de Administrație sau alți furnizori de formare și perfecționare profesională în decursul mandatului, cheltuielile prevăzute la alin. (2) destinate aleșilor locali, organizate la inițiativa ori în interesul autorității sau instituției publice.
Art.84. – (1) Dreptul aleșilor locali de a avea acces la orice informație de interes public nu poate fi îngrădit.
    	(2) Autoritățile administrației publice centrale și locale, instituțiile, serviciile publice, precum și persoanele juridice de drept privat sunt obligate să asigure informarea corectă a aleșilor locali, potrivit competențelor ce le revin, asupra treburilor publice și asupra problemelor de interes local.
Art.85. – Aleșii locali se pot asocia liber în partide politice și în alte forme de asociere, în condițiile legii.
 SECȚIUNEA a 4-a
                                           OBLIGAȚIILE ALEȘILOR LOCALI

Art.86. – (1) Aleșii locali sunt obligați să respecte <LLNK 11991     0221 201   0 11>Constituția și legile țării, precum și să se supună regulilor de curtoazie și disciplină și să nu folosească în cuvântul lor sau în relațiile cu cetățenii expresii injurioase, ofensatoare ori calomnioase.
    	(2) Consilierii județeni sunt obligați să respecte prevederile prezentului regulament de organizare și funcționare a consiliului județean.
	Art.87. – Consilierii județeni, președinții consiliilor județene și vicepreședinții consiliilor județene nu pot lipsi de la lucrările consiliului județean sau ale comisiilor de specialitate din care fac parte, cu excepția situațiilor prevăzute în prezentul regulament de organizare și funcționare.
	Art.88. – Consilierii județeni, aflați în serviciul colectivității locale, precum și președintele consiliului județean, în calitatea sa de reprezentant legal al Județului Vaslui, au îndatorirea de a participa, pe durata mandatului, la exercitarea competențelor consiliului județean cu bună-credință și fidelitate față de țară și de colectivitatea care i-a ales.
	Art.89. – Aleșii locali sunt obligați la probitate și discreție profesională.
Art.90. – (1) În exercitarea mandatului, aleșii locali sunt obligați să dea dovadă de cinste și corectitudine; este interzis alesului local să ceară, pentru sine sau pentru altul, bani, foloase materiale sau alte avantaje.
 (2) Aleșii locali nu pot face uz și nu se pot prevala de această calitate în exercitarea unei activități de interes personal.
Art.91. – (1) Aleșii locali sunt obligați ca, în exercitarea mandatului, să organizeze periodic, cel puțin o dată pe trimestru, întâlniri cu cetățenii, să acorde audiențe și să prezinte în consiliul județean o informare privind problemele ridicate la întâlnirea cu cetățenii.
    	(2) Fiecare consilier județean, precum și vicepreședinții consiliului județean sunt obligați să prezinte un raport anual de activitate, care este făcut public prin grija secretarului general al județului.
    	(3) Fiecare președinte al consiliului județean prezintă anual în fața autorității deliberative un raport privind modul de îndeplinire a atribuțiilor sale.
    	(4) În urma efectuării unor deplasări în străinătate pentru exercitarea unor atribuții stabilite prin lege, aleșii locali sunt obligați să prezinte la prima ședință ordinară a autorității deliberative o informare privind deplasările efectuate. Termenul maxim de prezentare a informării este de 45 de zile de la data încheierii deplasării.
    	(5) În cazul nerespectării prevederilor alin. (4), aleșii locali suportă cheltuielile deplasării.
Art.92. – (1) Președintele consiliului județean este obligat ca, prin intermediul secretarului general al județului și al aparatului de specialitate al consiliului județean, să pună la dispoziție consilierilor județeni, la cererea acestora, în termen de cel mult 10 zile lucrătoare, informațiile necesare în vederea îndeplinirii mandatului în condițiile legii.
    	(2) Consilierii județeni pot adresa întrebări și interpelări președintelui și vicepreședinților consiliului județean.
    	(3) Răspunsul solicitat în conformitate cu prevederile alin. (2) se transmite, de regulă, imediat sau, dacă nu este posibil, la următoarea ședință a consiliului județean.
    	(4) Cel interpelat are obligația de a răspunde în scris sau, după caz, oral până cel mai târziu la următoarea ședință a consiliului județean.

SECȚIUNEA a 5-a
                  INCOMPATIBILITĂȚILE ALEȘILOR LOCALI ȘI CONFLICTUL DE INTERESE

	Art.93. – (1) Regimul incompatibilităților aplicabil funcției de președinte și vicepreședinte al consiliului județean, consilier județean este cel prevăzut în <LLNK 12003   161 12 2D1   0 41>cartea I titlul IV din Legea nr. 161/2003, cu modificările și completările ulterioare.
    	(2) Constatarea și sancționarea stării de incompatibilitate și a conflictului de interese pentru persoanele care ocupă funcțiile prevăzute la alin. (1) se fac în condițiile <LLNK 12010   176 12 251   0 18>Legii nr. 176/2010, cu modificările și completările ulterioare, și ale Codului administrativ.
    	(3) Prin activități în domeniul didactic pe care președintele și vicepreședintele consiliului județean le pot desfășura, în condițiile legislației speciale privind unele măsuri pentru asigurarea transparenței în exercitarea demnităților publice și a funcțiilor publice, se înțeleg activitățile prevăzute la art. 462 alin. (2) din O.U.G. nr.57/2019 privind Codul administrativ, cu completările ulterioare.
	Art.94. – (1) Alesul local aflat în conflict de interese în condițiile prevăzute de <LLNK 12003   161 12 2D1   0 41>cartea I titlul IV din Legea nr. 161/2003, cu modificările și completările ulterioare, are obligația să se abțină de la emiterea sau participarea la emiterea ori adoptarea actului administrativ, de la încheierea sau participarea la încheierea actului juridic respectiv, care ar putea produce un folos material pentru sine sau pentru:
    a) soț, soție sau rude ori afini până la gradul al II-lea inclusiv;
    b) orice persoană fizică sau juridică față de care alesul local are calitatea de debitor al unei obligații;
    c) o societate la care deține calitatea de asociat unic ori funcția de administrator sau de la care obține venituri;
    d) o altă autoritate din care face parte;
    e) orice persoană fizică sau juridică, alta decât autoritatea din care face parte, care a făcut o plată către acesta sau a efectuat orice fel de cheltuieli ale acestuia;
    f) asociație sau fundație din care face parte.
   	(2) În exercitarea funcției, consilierul județean aflat în una dintre situațiile prevăzute la alin. (1) are obligația să anunțe la începutul ședinței consiliului județean interesul personal pe care îl are la adoptarea hotărârii respective, anunț care se consemnează în mod obligatoriu în procesul-verbal al ședinței.
    	(3) Ulterior anunțării interesului personal, consilierul județean nu mai este luat în calcul pentru cvorumul necesar adoptării hotărârii consiliului cu privire la care acesta și-a anunțat interesul și nu are drept de vot la adoptarea acestei hotărâri.
    	(4) Actele administrative emise ori adoptate sau actele juridice încheiate cu încălcarea prevederilor alin. (1) sunt lovite de nulitate absolută în condițiile <LLNK 12010   176 12 251   0 18>Legii nr. 176/2010, cu modificările și completările ulterioare.
    	(5) Fapta aleșilor locali de a încălca prevederile alin. (1) și legislația în materie privind conflictul de interese constituie abatere disciplinară și se sancționează cu diminuarea indemnizației cu 10% pe o perioadă de maximum 6 luni.
Art.95. – (1) Aleșii locali au obligația să întocmească, să depună și să actualizeze declarații de avere și declarații de interese în conformitate cu prevederile <LLNK 12010   176 12 251   0 18>Legii nr. 176/2010, cu modificările și completările ulterioare.
(2) Nerespectarea prevederilor legale referitoare la procedura de depunere a declarației de avere și de interese prevăzute de lege atrage sancțiunile prevăzute de <LLNK 12010   176 12 251   0 18>Legea nr. 176/2010, cu modificările și completările ulterioare.

SECȚIUNEA a 6-a
                                 RĂSPUNDEREA ALEȘILOR LOCALI

Art.96. – Aleșii locali răspund, după caz, administrativ, civil sau penal pentru faptele săvârșite în exercitarea atribuțiilor ce le revin, în condițiile legii și ale prezentului cod.
Art.97. – (1) Consilierii județeni răspund în nume propriu, pentru activitatea desfășurată în exercitarea mandatului, precum și solidar, pentru activitatea consiliului județean și pentru hotărârile pe care le-au votat.
    	(2) În procesul-verbal al ședinței consiliului județean se consemnează rezultatul votului, iar, la cererea consilierului județean, se menționează în mod expres votul acestuia.
	Art.98. – (1) Pentru încălcarea de către consilierii județeni a prevederilor Codului administrativ, a prevederilor legale referitoare la conflictul de interese și a prevederilor prezentului regulament de organizare și funcționare a consiliului județean, consiliul județean poate aplica următoarele sancțiuni disciplinare:
    a) avertismentul;
    b) chemarea la ordine;
    c) retragerea cuvântului;
    d) eliminarea din sala de ședință;
    e) excluderea temporară de la lucrările consiliului și ale comisiei de specialitate;
    f) diminuarea indemnizației lunare cu 10% pentru maximum 6 luni;
    g) retragerea indemnizației lunare pentru una sau două luni.
    	(2) Sancțiunile prevăzute la alin. (1) lit. a)-d) se aplică de către președintele consiliului județean, iar cele de la alin. (1) lit. e)-g) de către consiliul județean, prin hotărâre.
    	(3) Sancțiunile prevăzute la alin. (1) lit. a)-e) sunt aplicabile și vicepreședinților consiliului județean.
    	(4) Pentru aplicarea sancțiunilor prevăzute la alin. (1) lit. e), cazul se transmite comisiei de specialitate care are în obiectul de activitate și aspectele juridice, aceasta prezentând un raport întocmit pe baza cercetărilor efectuate, inclusiv a explicațiilor furnizate de cel în cauză.
Art.99. – La prima abatere, președintele de ședință atrage atenția consilierului județean în culpă și îl invită să respecte regulamentul.
Art.100. – (1) Consilierii județeni care nesocotesc avertismentul și invitația președintelui consiliului județean și continuă să se abată de la regulament, precum și cei care încalcă în mod grav, chiar pentru prima dată, dispozițiile regulamentului sunt chemați la ordine.
    	(2) Chemarea la ordine se înscrie în procesul-verbal de ședință.
    	(3) Înainte de a fi chemat la ordine, consilierul județean este invitat de către președintele consiliului județean să își retragă sau să explice cuvântul ori expresiile care au generat incidentul și care ar atrage aplicarea sancțiunii.
    	(4) Dacă expresia întrebuințată a fost retrasă ori dacă explicațiile date sunt apreciate de președintele de consiliului județean ca satisfăcătoare, sancțiunea nu se mai aplică.
Art.101. – În cazul în care, după chemarea la ordine, un consilier județean continuă să se abată de la regulament, președintele consiliului județean îi va retrage cuvântul, acesta nemaiputând lua cuvântul pe perioada desfășurării ședinței consiliului. În situația în care un consilier persistă să se abată de la regulament, președintele de ședință îl va elimina din sală. Eliminarea din sală echivalează cu absența nemotivată de la ședință.
Art.102. – (1) În cazul unor abateri grave, săvârșite în mod repetat, sau al unor abateri deosebit de grave, consiliul județean poate aplica sancțiunea excluderii temporare a consilierului județean de la lucrările consiliului județean, după caz, și ale comisiilor de specialitate.
    	(2) Gravitatea abaterii este stabilită de comisia de specialitate care are în obiectul de activitate aspecte juridice, în cel mult 10 zile de la sesizare.
    	(3) Excluderea temporară de la lucrările consiliului județean și ale comisiilor de specialitate nu poate depăși două ședințe consecutive.
    	(4) Excluderea de la lucrările consiliului județean și ale comisiilor de specialitate are drept consecință neacordarea indemnizației lunare.
    	(5) În caz de opunere, interzicerea participării la ședințe se execută cu ajutorul personalului care asigură ordinea publică locală.
Art.103. – (1) Sancțiunile prevăzute la art. 98 alin. (1) lit. e) și f) se aplică prin hotărâre adoptată consiliul județean cu majoritatea absolută.
    	(2) Pe perioada aplicării sancțiunilor prevăzute la art. 98 alin. (1) lit. e) și f), consilierii județeni în cauză nu vor fi socotiți la cvorumul pentru ședință.
    	(3) Pentru menținerea ordinii în ședințele comisiilor de specialitate, președinții acestora au aceleași drepturi ca și președintele de ședință. Aceștia pot aplica sancțiunile prevăzute la art. 98 alin. (1) lit. a)-d).
    	(4) Sancțiunile prevăzute la art. 96 alin. (1) se pot aplica în mod corespunzător vicepreședinților consiliilor județene, pentru abaterile săvârșite în calitatea lor de consilier județean.
Art.104. – (1) Pentru abateri grave și/sau repetate, săvârșite în exercitarea mandatului de vicepreședinte al consiliului județean, persoanei în cauză i se pot aplica următoarele sancțiuni:
    a) mustrare;
    b) avertisment;
    c) diminuarea indemnizației cu 5-10% timp de 1-3 luni;
    d) eliberarea din funcție.
    	(2) Sancțiunile prevăzute la alin. (1) lit. a)-c) se aplică, prin hotărâre a consiliului județean, la propunerea motivată a președintelui consiliului județean. Motivele care justifică propunerea de sancționare sunt aduse la cunoștință consilierilor județeni, cu cel puțin 5 zile înaintea ședinței.
    	(3) În cazul sancțiunilor prevăzute la alin. (1), hotărârea se adoptă prin vot secret cu majoritatea calificată de două treimi din numărul consilierilor județeni în funcție.
    	(4) Prin excepție de la prevederile alin. (3), aplicarea sancțiunii prevăzute la alin. (1) lit. d) se face cu respectarea prevederilor art. 42 din prezentul regulament.
    	(5) Împotriva sancțiunilor prevăzute la alin. (1) lit. c) și d) persoana în cauză se poate adresa instanței de contencios administrativ competente. Procedura prealabilă nu este obligatorie.
    	(6) Aplicarea sancțiunii prevăzute la alin. (1) lit. d) nu are niciun efect asupra mandatului de consilier județean al vicepreședintelui consiliului județean.
	Art.105. – (1) Președintele consiliului județean, prin semnare, învestește cu formulă de autoritate executarea actelor administrative emise sau adoptate în exercitarea atribuțiilor care îi revin potrivit legii.
    	(2) Aprecierea necesității și oportunitatea adoptării și emiterii actelor administrative aparține exclusiv consiliului județean, respectiv președintelui consiliului județean. Întocmirea rapoartelor sau a altor documente de fundamentare prevăzute de lege, contrasemnarea sau avizarea pentru legalitate și semnarea documentelor de fundamentare angajează răspunderea administrativă, civilă sau penală, după caz, a semnatarilor, în cazul încălcării legii, în raport cu atribuțiile specifice.
    	(3) Actele autorităților administrației publice locale angajează, în condițiile legii, răspunderea administrativă, civilă sau penală, după caz, a funcționarilor publici și personalului contractual din aparatul de specialitate al consiliului județean care, cu încălcarea prevederilor legale, fundamentează din punct de vedere tehnic și al legalității emiterea sau adoptarea lor sau contrasemnează ori avizează, după caz, pentru legalitate aceste acte.
    	(4) În cazul în care printr-un act administrativ al autorităților administrației publice locale emis sau adoptat fără a fi fundamentat, contrasemnat sau avizat din punct de vedere tehnic sau al legalității s-au produs consecințe vătămătoare, este angajată răspunderea juridică a autorității executive sau autorității deliberative, după caz, în condițiile legii și ale Codului administrativ.
    	(5) Funcționarii publici sau personalul contractual, după caz, responsabili cu operațiunile prevăzute la alin. (3) pot formula obiecții ori refuza efectuarea acestora în condițiile art. 490, respectiv art. 553 din Codul administrativ.
    	(6) Prevederile alin. (1)-(5) se aplică și în cazul altor acte administrative sau asimilate acestora în condițiile legii emise, respectiv adoptate de autoritățile administrației publice locale.
Art.106. – (1) Constituie contravenții la dispozițiile prezentei secțiuni, dacă nu sunt săvârșite în astfel de condiții încât să fie considerate, potrivit legii penale, infracțiuni:
    a) nepunerea în aplicare, cu rea-credință, a hotărârilor consiliului județean de către președintele consiliului județean;
    c) neprezentarea, în termenul prevăzut de legislația care reglementează finanțele publice locale, a proiectului bugetului local al județului de către președintele consiliului județean, din culpa acestuia;
    d) neprezentarea de către aleșii locali a rapoartelor prevăzute de lege, din culpa lor;
    e) neluarea măsurilor necesare, stabilite de lege, de către președintele consiliului județean, în calitatea acestuia de reprezentanți ai statului în unitățile administrativ-teritoriale;
    	(2)  Contravențiile prevăzute la alin. (1) se sancționează cu amendă de la 1.000 lei la 5.000 lei.
    	(3) Constatarea contravențiilor, instituirea măsurilor de remediere, urmărirea îndeplinirii măsurilor de remediere și aplicarea amenzilor se fac de către prefect, în calitatea sa de autoritate publică, reprezentant al Guvernului pe plan local, în condițiile legii.
    	(4) Dispozițiile prezentului articol se completează în mod corespunzător cu prevederile legislației privind regimul juridic al contravențiilor.

   TITLUL IV
   DISPOZIȚII FINALE

Art.107. – (1)  Directorii executivi și șefii compartimentelor din cadrul  aparatului de specialitate al consiliului județean aflat în subordinea directă a președintelui Consiliului județean, precum și directorii/managerii societăților, serviciilor  și instituțiilor publice aflate în subordinea/sub coordonarea/sub autoritatea consiliului județean, participă, în mod obligatoriu, la ședințele consiliului județean, personal sau prin înlocuitorii de drept, atunci când pe ordinea de zi a ședinței au fost introduse proiecte de hotărâre la întocmirea cărora au acordat sprijin/care vizează activitatea pe care o desfășoară.
(2) Persoanele precizate la alin. (1) au obligația de a-și nota problemele ridicate în timpul ședințelor consiliului județean la care participă, în vederea întocmirii răspunsurilor aferente acestora.
(3) Persoanele precizate la alin. (1) au obligația de a participa și la ședințele comisiilor de specialitate, în cazul în care sunt invitate.
Art.108. - (1) Termenele prevăzute în prezentul Regulament sunt stabilite de Codul administrativ ori de prezentul Regulament și reprezintă intervalul de timp în care poate fi îndeplinit un act de procedură.
(2) Termenele prevăzute de Codul administrativ se calculează pe zile calendaristice, incluzând în termen și ziua în care el începe să curgă și ziua când se împlinește, cu excepțiile prevăzute de Codul administrativ și prezentul regulament.
Art.109. - Prevederile prezentului Regulament se completează cu prevederile dreptului comun în materie, respectiv prevederile O.U.G. nr.57/2019 privind Codul administrative, cu modificările și completările ulterioare.
Art.110. - Anexele nr. 1-6 fac parte integrantă din prezentul Regulament.

Procedura
de desfășurare a ședințelor Consiliului Județean Vaslui și a comisiilor de specialitate 
ale acestuia prin mijloace electronice

1. Desfășurarea ședințelor comisiilor de specialitate și a ședințelor de plen ale Consiliului Județean Vaslui se va realiza prin aplicația de videoconferință stabilită de către conducerea Consiliului Județean Vaslui, instalată pe dispozitivele proprii (desktop, tabletă, smartphone).
1.  Accesarea videoconferinței lansate de angajații Compartimentului informatică din cadrul aparatului de specialitate al consiliului județean se realizează prin logarea consilierilor județeni, a secretarului general al județului, a personalului din conducerea executivă a aparatului de specialitate al consiliului județean și a instituțiilor din subordine/coordonare, invitat să participe la ședințe.
1.  Proiectele de hotărâre, împreună cu documentele suport ale acestora și dispoziția de convocare a ședinței în sistem videoconferință vor fi comunicate tuturor consilierilor județeni la adresa de e-mail comunicată în acest scop.
1. La începutul ședințelor comisiilor de specialitate, președintele fiecărei comisii va efectua apelul nominal în vederea consemnării prezenței consilierilor județeni în procesul-verbal al ședinței de către secretarul comisiei.
1. După aprobarea ordinii de zi a ședinței comisiei de specialitate, se trece la dezbaterea fiecărui proiect de hotărâre în parte, consemnându-se de către secretarul comisiei, în procesul-verbal al ședinței, rezultatul votului.
1. Votul consilierilor județeni în comisiile de specialitate se va efectua verbal sau prin intermediul aplicației de videoconferință. În cazul votului efectuat prin intermediul aplicației de videoconferință, la cererea președintelui comisiei, un angajat al Compartimentului informatică va lansa opțiunea de vot (pentru, împotrivă, abțineri) pentru fiecare proiect de hotărâre/amendament dezbătut în cadrul comisiei.
1. După finalizarea ședinței, secretarul comisiei va întocmi, semna și comunica, scanat/fotografiat, pe adresa de e-mail sedinte@cjvs.eu, procesul-verbal al ședinței comisiei de specialitate către Biroul Relații cu Publicul și Consilierii, Relații Mass-Media, Informare Cetățeni. Compartimentul informatică va pune la dispoziția secretarului comisiei raportul generat de aplicația electronică cu privire la votul exprimat de consilierii județeni pentru fiecare proiect de hotărâre/amendament, dacă votul s-a efectuat prin intermediul aplicației.
1. Avizul comisiei de specialitate va fi redactat și semnat de președintele comisiei. În cuprinsul acestuia va fi consemnat votul fiecărui membru al comisiei. În cazul votului efectuat prin intermediul aplicației de videoconferință, acesta va fi consemnat conform raportului generat de aplicația electronică, pus la dispoziție de către angajatul Compartimentului informatică. Avizul va fi scanat/fotografiat și trimis pe adresa de e-mail sedinte@cjvs.eu/ sau prin orice alte mijloace de comunicare în termenul prevăzut de secretarul general al județului în adresa de înaintare spre avizare a proiectelor de hotărâre.
1. La începutul ședințelor plenului Consiliului Județean Vaslui, desfășurate în sistem videoconferință, Biroul Relații cu Publicul și Consilierii, Relații Mass-Media, Informare Cetățeni consemnează și întocmește o notă de prezență. 
1. După constatarea îndeplinirii cvorumului necesar desfășurării ședinței, se aprobă ordinea de zi a ședinței și se trece la dezbaterea proiectelor de hotărâre.
1. Votul fiecărui proiect de hotărâre se realizează prin intermediul aplicației electronice. În același mod se procedează și în cazul formulării de amendamente. La cererea președintelui consiliului județean/a înlocuitorului acestuia, un angajat al Compartimentului informatică va lansa opțiunea de vot pentru fiecare amendament/proiect de hotărâre (pentru, împotrivă, abțineri).
1. După încheierea ședinței organizate în sistem videoconferință, dezbaterile și votul se consemnează în procesul-verbal al ședinței, întocmit cu respectarea prevederilor O.U.G. nr.57/2019 privind Codul administrativ, cu modificările și completările ulterioare. Compartimentul informatică va pune la dispoziția secretarului general al județului raportul generat de aplicația electronică cu privire la votul exprimat de consilierii județeni pentru fiecare proiect de hotărâre/amendament.
1. În baza raportului generat de aplicația electronică cu privire la votul exprimat de consilierii județeni pentru fiecare proiect de hotărâre/amendament, Biroul Relații cu Publicul și Consilierii, Relații Mass-Media, Informare Cetățeni consemnează și întocmește o listă de prezență a consilierilor județeni pe parcursul desfășurării ședinței. Prezența se înregistrează la Registratura Consiliului Județean Vaslui și se semnează de secretarul general al județului.
1. La ședințele comisiilor de specialitate și/sau la ședințele în plen, conducerea executivă a aparatului de specialitate al consiliului județean și a instituțiilor din subordine va asigura suportul necesar și poate interveni cu precizări și clarificări la solicitarea consilierilor județeni.
1. În sistem videoconferință nu vor fi analizate în vederea adoptării proiecte de hotărâre care conțin informații clasificate sau necesită votul secret.
1. Ședințele plenului consiliului județean desfășurate prin sistem videoconferință se vor înregistra audio/video cu sprijinul personalului angajat la Compartimentul Informatică din cadrul aparatului de specialitate al acestuia.
1. Pentru ședințele organizate în condițiile prezentei proceduri, documentele care atestă prezența la ședințe, în vederea acordării indemnizațiilor, sunt procesul-verbal prevăzut la punctul 7, respectiv lista de prezență menționată la punctul 13.
1. Caracterul public al ședințelor consiliului județean se asigură prin accesul persoanelor interesate la procesele-verbale ale ședințelor, la proiectele de hotărâri, la instrumentele de prezentare și de motivare, la hotărârile consiliului, precum și prin vizualizarea acestora pe internet. 
1. Compartimentul Informatică din cadrul Direcției Economice a aparatului de specialitate al consiliului județean va asigura consilierea membrilor acestuia, în vederea desfășurării în bune condiții a ședințelor.
1. Prezenta procedură se completează cu prevederile O.U.G. nr.57/2019 privind Codul administrativ, cu modificările și completările ulterioare, și ale Regulamentului propriu de organizare și funcționare.

PROIECT DE HOTĂRÂRE
-MODEL-

I. Antetul cuprinde sintagma:
„ROMÂNIA 
JUDEȚUL VASLUI
CONSILIUL JUDEȚEAN
  Nr…… din …………….”
Notă: Antetul cuprinde sintagma de mai sus, scrisă cu litere mari, boldate, aliniată în partea din stânga-sus a suportului pe care este tipărit proiectul de hotărâre.

II. Titlul cuprinde sintagma:

“ PROIECT DE HOTĂRÂRE nr. …….
                                                          privind …”.

Notă: Titlul cuprinde denumirea generică a actului, precum și obiectul reglementării exprimat sintetic, aliniat central în partea de sus a suportului pe care este tipărit proiectul de hotărâre, sub antet.
Denumirea unui proiect de hotărâre nu poate fi aceeași cu cea a unei hotărâri în vigoare, iar în cazul proiectelor de hotărâre prin care se modifică/completează o altă hotărâre, titlul va exprima operațiunea de modificare/completare exprimată sintetic prin sintagma:
„PROIECT DE HOTĂRÂRE pentru modificarea și/sau completarea Hotărârii Consiliului Județean  Vaslui  nr…. din ……. privind…………………….”

III. Formula introductivă cuprinde sintagma:
„Având în vedere:
- referatul de aprobare al președintelui consiliului județean nr. ….. din ………….;
- adresa/avizul nr…… a/al …….;
- raportul/rapoartele compartimentului/compartimentelor de resort din cadrul aparatului de specialitate al Consiliului Județean Vaslui nr. ..../.......;
- avizul/avizele comisiei/comisiilor de specialitate ale consiliului județean (enumerare);
în conformitate cu prevederile:
· art. …………. din Ordonanța de urgență a Guvernului nr.57/2019, cu modificările și completările ulterioare;
· art.	….	din	Legea specială…/Hotărârea	Guvernului…/Ordinul ….../Hotărârea Consiliului Județean Vaslui nr.; 
luând act de  rezultatul votului secret evidențiat în cuprinsul procesului-verbal din data de ….(acolo unde este cazul);
în temeiul art. 182 alin. (1) și al art.196 alin.1 lit.a) din Ordonanța de urgență a Guvernului nr.57/2019, cu modificările și completările ulterioare;
Consiliul Județean Vaslui 
HOTĂRĂȘTE:”

Notă: Formula introductivă cuprinde temeiurile juridice pe baza și în executarea cărora se adoptă hotărârea în cauză, prin utilizarea următoarelor sintagme: ”Având în vedere ….”, “în conformitate cu prevederile:…..”, și “în temeiul art. 182  alin. (1) și al art.196 alin.1 lit.a) din Ordonanța de urgență a Guvernului nr.57/2019, cu modificările și completările ulterioare”, denumirea autorității deliberative, pentru care se utilizează sintagma „Consiliul Județean Vaslui; precum și decizia de adoptare a hotărârii, pentru care se utilizează sintagma “HOTĂRĂȘTE:” scrisă cu litere mari, boldate, aliniată central, sub denumirea autorității deliberative.
Menționarea prevederilor aplicabile din legea specială/Hotărârea Guvernului…/Ordinul Ministrului…./Hotărârea Consiliului Județean Vaslui…, după caz, se face în ordinea ierarhiei acestora, stabilită conform legii.
În cazul proiectelor de hotărâre pentru modificarea/completarea unei alte hotărârii, în cadrul formulei introductive se menționează și prevederile corespunzătoare din Legea privind normele de tehnică legislativă pentru elaborarea actelor normative.

IV. Partea dispozitivă:
Notă: Partea dispozitivă cuprinde conținutul propriu-zis al reglementării, alcătuit din totalitatea normelor juridice instituite pentru reglementarea obiectului/domeniului acestuia, exprimate prin articole, care se exprimă în text prin abrevierea "art." și se numerotează cu cifre arabe, boldate, și alineate, care se exprimă în text prin abrevierea "alin."care se numerotează cu cifre arabe boldate, cuprinse în paranteze.
În cazul hotărârilor care au ca obiect modificări sau completări ale altor hotărâri, articolele se numerotează cu cifre romane, boldate, păstrându-se numerotarea cu cifre arabe pentru textele modificate sau completate.
În cazul în care un articol sau alineat conține enumerări prezentate distinct, acestea se identifică prin utilizarea literelor alfabetului românesc și nu prin liniuțe sau alte semne grafice.
Ultimele articole ale proiectului de hotărâre vor cuprinde măsurile necesare pentru punerea în aplicare a hotărârii în cauză; data de la care prevederile în cauză produc efecte; perioada de aplicare sau data încetării aplicării lor, în cazul hotărârilor cu caracter temporar; implicațiile asupra altor hotărâri, cum sunt modificări, completări, abrogări, etc, precizări legate de persoanele/compartimentele/entitățile responsabile cu punerea în executare a hotărârii în cauză, cu specificarea termenelor de punere în executare, dacă este cazul; precum și măsurile necesare pentru comunicarea hotărârii și aducerea acesteia la cunoștință publică, prin afișare la sediul Consiliului Județean Vaslui și postare pe pagina proprie de internet.

V. Atestarea autenticității:
 Atestarea autenticității proiectului de hotărâre se face prin semnarea acestuia de către inițiator/inițiatori, după caz, și prin avizarea pentru legalitate de către secretarul general al județului. 


Notă finală: 1. Proiectele de hotărâre se vor întocmi, obligatoriu, conform prezentului model și cu respectarea prevederilor din Regulament, cu mențiunea că acestea se adaptează în mod corespunzător, potrivit evenimentelor legislative, precum și situațiilor specifice fiecărui caz în parte.
		2. În josul paginii, în partea stângă a acesteia, se va insera formula:

      ”Pentru adoptarea prezentului proiect de hotărâre
este necesar votul majorității simple/calificate/absolute(după caz).”

          3.Avizele comisiilor de specialitate enumerate în proiectele de hotărâre se vor transmite secretarului general al județului la data stabilită în adresa de înaintare a acestora către comisii sau, cel mai târziu, în ziua desfășurării ședinței consiliului județean.
         4. Atestarea autenticității hotărârii se face prin datarea și numerotarea acesteia, prin menționarea funcției și a numelui persoanei competente să semneze hotărârea, respectiv să o contrasemneze, după cum urmează:

„PREȘEDINTE,
 ……………………	                           
                                                                        Contrasemnează pentru legalitate: 
                                                                       SECRETAR GENERAL AL JUDEȚULUI,
                                                                                           …………………”.
	5. În josul paginii, în partea stângă a hotărârii, se va insera formula de atestare a legalității adoptării acesteia:
      “Hotărârea a fost adoptată cu ……… voturi “pentru”,
             ………voturi “împotrivă” și ……… “abțineri”.

































                                                                                                                      Anexa nr. 3
                                                                                                                    la Regulament

			         AVIZUL COMISIILOR DE SPECIALITATE
·  model cadru - 

R O M Â N I A
JUDEȚUL VASLUI
CONSILIUL JUDEȚEAN
Comisia de specialitate ..................................................................         
	

Comisia de specialitate ..........................., denumită în continuare Comisia nr. ....., a fost sesizată prin adresa nr. ......./........... de către președintele Consiliului Județean Vaslui, pentru a examina în fond proiectul de hotărâre privind/pentru.....................................................................................................................................................................................................................................................................................................................................................................................................................................................................
Comisia nr. ....., întrunită în data de ........, cu participarea fizică a membrilor comisiei/prin mijloace electronice, a analizat și dezbătut proiectul de hotărâre respectiv, ținând cont de atribuțiile, competențele și procedurile stabilite prin art.182 alin (4) coroborat cu prevederile art.125, art.126, art.136 alin. (3) – (9) și art. 141 din Ordonanța de urgență a Guvernului nr.57/2019 privind Codul administrativ, cu modificările și completările ulterioare, precum și prin Regulamentul de organizare și funcționare a consiliului județean.
Ca urmare a analizării și dezbaterii proiectului de hotărâre sus-amintit, precum și a votului exprimat, Comisia nr. ... adoptă următorul

AVIZ FAVORABIL / NEFAVORABIL

cu privire la proiectul de hotărâre, ținând cont și de următoarele amendamente:
1. Amendamente acceptate .........................................................................
...............................................................................................................
Motivare:............................................................................................................................................................................................................ 
2. Amendamente respinse:...........................................................................
....................................................................................................
Motivare:................................................................................................................................................................................................................ 
Prezentul aviz are caracter consultativ și însoțește proiectul de hotărâre în vederea dezbaterii acestuia în ședința Consiliului Județean Vaslui.
Avizul se transmite secretarului general al județului. 

                       PREȘEDINTE COMISIE, 
                         (Nume, prenume)				     SECRETAR COMISIE,
                           		                                                         (Nume, prenume)
                                                                                                 	___________		


						
Notă:  Avizele cu caracter consultativ ale comisiilor de specialitate se vor întocmi, obligatoriu, conform prezentului model și cu respectarea prevederilor din Regulament, cu mențiunea că acestea se adaptează în mod corespunzător, potrivit situațiilor specifice fiecărui caz în parte.
 În cazul ședințelor comisiilor de specialitate desfășurate cu prezența fizică a membrilor comisiei, avizele se vor redacta de secretarul comisiei și vor fi semnate, atât de secretarul comisiei, cât și de președintele acesteia. 
În cazul ședințelor comisiilor de specialitate desfășurate prin mijloace electronice, avizele se vor redacta și semna de către președintele comisiei, conform procedurii stabilite în anexa nr.1 la prezentul regulament. În cuprinsul avizului, președintele comisiei va consemna și votul fiecărui membru al comisiei.












































                                                                                                                   Anexa nr. 4
                                                                                                                 la Regulament

PROCES-VERBAL AL COMISIILOR DE SPECIALITATE
· model cadru -

R O M Â N I A
JUDEȚUL VASLUI
CONSILIUL JUDEȚEAN
Comisia de specialitate ........................................................   
(Comisia nr.___)

PROCES – VERBAL,
încheiat astăzi, ……………., ora ……., la sediul Consiliului Județean Vaslui (în cazul ședințelor comisiilor de specialitate desfășurate cu prezența fizică a membrilor acestora) / în sistem videoconferință, în conformitate cu prevederile art. 182 alin. (4), coroborate cu ale art. 141 alin. (14) din O.U.G. nr.57/2019 privind Codul administrativ, cu modificările și completările ulterioare.
Comisia nr....., sesizată prin adresa nr. ............/................ de către președintele Consiliului Județean Vaslui, a examinat proiectele de hotărâri, însoțite de referatele de aprobare ale acestora și de rapoartele de specialitate ale compartimentelor de resort, în vederea adoptării avizelor prevăzute de lege.
Conducerea lucrărilor ședinței a fost asigurată de către doamna/domnul …………………..
În urma apelului nominal efectuat de secretarul comisiei/președintele comisiei (în cazul ședințelor efectuate prin mijloace electronice), s-a constatat că au fost prezenți un număr de ……….. membri, din totalul de …………. membri în funcție, lipsind următorii consilieri județeni …………………………………………………………….. .
Întrucât cvorumul necesar pentru desfășurarea ședinței comisiei de specialitate este întrunit/nu este întrunit, se declară/nu se declară deschise lucrările acesteia.
La lucrările ședinței au participat, în calitate de invitați, următoarele persoane: .............................................................................................................
    
      În exercitarea atribuțiilor stabilite potrivit prevederilor art. 182 alin. (4), coroborate cu cele ale art. 125 și art. 126 din Codul administrativ, Comisia nr. ….. a procedat la analizarea și dezbaterea proiectelor de hotărâri transmise, precum și la avizarea acestora.
Rezultatul votului efectuat prin apel nominal/vot electronic (în cazul comisiilor desfășurate prin mijloace electronice), în cadrul comisiei de specialitate, se prezintă astfel:

	Nr.
proiect de hotărâre pe ordinea de zi
	Aviz
favorabil/nefavorabil
	Amendamente/propuneri
acceptate/respinse, după caz
	Rezultatul votului exprimat*

	
	
	
	


	
	
	
	


	
	
	
	


	
	
	
	





Consemnarea dezbaterilor este asigurată de secretarul comisiei care va asigura și redactarea și tipărirea avizelor adoptate, în vederea înaintării acestora către secretarul general al județului. 
Doamna/domnul..............................., declară închise lucrările ședinței comisiei de specialitate.
Drept pentru care a fost încheiat prezentul proces-verbal.
                      PREȘEDINTE COMISIE, 
                         (Nume, prenume)				     SECRETAR COMISIE,
                           		                                                         (Nume, prenume)
                                                                                  	___________
                     
			
                                    



Notă: * Votul exprimat va fi consemnat cu nominalizarea consilierilor județeni, astfel:
· voturi „pentru” (se vor nominaliza consilierii județeni);
· voturi ”împotrivă” (se vor nominaliza consilierii județeni);
· „abțineri” (se vor nominaliza consilierii județeni).
            Procesele-verbale ale comisiilor de specialitate se vor întocmi, obligatoriu, conform prezentului model și cu respectarea prevederilor din Regulament, cu mențiunea că acestea se adaptează în mod corespunzător, potrivit situațiilor specifice fiecărui caz în parte.
             În cazul ședințelor comisiilor de specialitate desfășurate prin mijloace electronice, procesele-verbale se vor redacta și semna de către secretarul comisiei, conform procedurii stabilite în anexa nr.1 la prezentul regulament.

REFERAT DE APROBARE
-MODEL CADRU-

         Referatul de aprobare, ca instrument de prezentare și motivare, include conținutul evaluării impactului hotărârii; motivarea în drept, respectiv fundamentul legal al adoptării proiectului de hotărâre, inclusiv formele procedurale obligatorii; precum și motivarea în fapt, respectiv oportunitatea adoptării proiectului de hotărâre, și cuprinde, în mod obligatoriu următoarele secțiuni:

I. Titlul referatului cuprinde sintagma “REFERAT DE APROBARE la proiectul de hotărâre privind/pentru…………”;
II. Motivul adoptării proiectului de hotărâre 
Cuprinde, în principal, informații privind:
a) descrierea situației actuale, prin prezentarea domeniului cu indicarea problemelor de rezolvat prin intermediul proiectului în cauză;
b) cerințele care reclamă necesitatea și oportunitatea adoptării hotărârii în cauză, cu prezentarea hotărârilor aflate în legătură și a insuficiențelor și neconcordanțelor existente în acestea, dacă este cazul;
c) concluziile studiilor și evaluărilor statistice, dacă este cazul;
d) scopul și conținutul proiectului propus, cu evidențierea elementelor noi și a schimbărilor preconizate;
e) evidențierea tuturor modificărilor și completărilor aduse la actul de bază, dacă este cazul;
f) referiri la actele normative pentru a căror implementare și aplicare este elaborat respectivul proiect, după caz.

Notă: Pentru proiectele de hotărâri care urmează a fi incluse în proiectul ordinii de zi al unei ședințe extraordinare, vor fi prezentate distinct și elementele obiective ale situației extraordinare care impune adoptarea hotărârii în cauză, precum și eventualele consecințe care s-ar produce în lipsa adoptării proiectului propus; alte informații asemănătoare, după caz.
III. Impactul socio-economic: cuprinde date privind efectele care urmează a se  produce asupra mediului economic și social și asupra mediului înconjurător, inclusiv evaluarea costurilor și beneficiilor, dacă este cazul.
IV. Impactul financiar asupra bugetului județului: cuprinde, în principal, informații privind influențele generate de adoptarea hotărârii în cauză asupra bugetului județului, dacă este cazul, atât pe termen scurt (pentru anul curent), cât și pe termen lung (dacă este cazul).
V. Impactul asupra reglementărilor interne în vigoare: cuprinde, în principal, informații privind implicațiile pe care noua hotărâre le va avea asupra reglementărilor în vigoare (acte care sunt în legătură cu cel în cauză, care se modifică, se completează sau se abrogă ca urmare a adoptării proiectului; alte actele administrative ce urmează a fi elaborate în vederea implementării noilor dispoziții, alte informații asemănătoare), dacă este cazul;
VI. Consultări derulate în vederea elaborării proiectului de hotărâre: cuprinde, în principal, informații privind organizațiile și entitățile consultate, avizele și/sau recomandările necesare și primite.
VII. Activități de informare publică privind elaborarea proiectului de hotărâre: în cazul proiectelor de hotărâri cu caracter normativ, se vor cuprinde informații privind necesitatea aducerii la cunoștința publicului a elaborării proiectului de hotărâre cu caracter normativ (publicare în site-ul propriu, afișare la sediul propriu, transmitere către mass-media), în termenele și în condițiile prevederilor legale în vigoare; alte informații asemănătoare, după caz;
VIII. Măsuri de implementare necesare, respectiv modificările instituționale și funcționale preconizate: cuprinde, în principal, informații privind măsurile concrete de punere în aplicare a hotărârii, repartizate pe compartimente funcționale din cadrul aparatului de specialitate al consiliului județean și/sau entități aflate în subordinea, coordonarea sau autoritatea consiliului județean, ținând cont de activitățile/domeniile reglementate prin hotărâre și atribuțiile celor responsabili; alte informații asemănătoare, după caz;
IX. Concluzii, constatări și propuneri: cuprinde, în principal, informații privind constatarea necesității și oportunității elaborării proiectului de hotărâre în cauză și propunerea analizării acestuia, conform procedurilor prevăzute de Regulamentul de organizare și funcționare al consiliului județean, în vederea supunerii lui spre dezbatere și adoptare. 
Tot în această secțiune se va menționa care este compartimentul de resort care a acordat sprijin în redactarea și elaborarea proiectului de hotărâre în cauză.

	Notă:
Referatul de aprobare se va întocmi, obligatoriu, conform prezentului model și cu respectarea prevederilor din Regulament, cu mențiunea că acesta se adaptează în mod corespunzător, potrivit situațiilor specifice fiecărui caz în parte.
În cazul în care proiectul de hotărâre, prin obiectul său de reglementare, nu oferă date și informații în legătură cu una sau mai multe dintre secțiunile precizate, la secțiunile în cauză se va menționa sintagma “Nu este cazul”.
Referatul de aprobare se înregistrează în aplicația Consiliului Județean Vaslui privind registrul de intrare-ieșire și se însușește, prin semnătură, de către persoana competentă/persoanele competente să propună proiectul de hotărâre în cauză. 

RAPORT DE SPECIALITATE
·  model cadru – 

	 Raportul de specialitate al compartimentului de resort, ca instrument de analiză a proiectului de hotărâre, include temeinicia proiectului, prin stabilirea corectă a stării de fapt, și legalitatea, prin corecta încadrare în drept a stării de fapt. O atenție deosebită se acordă respectării competenței și concordanței dispozițiilor propuse în proiect, cu prevederile legale și principiile de drept.

ROMÂNIA
JUDEȚUL VASLUI
CONSILIUL JUDEȚEAN
Direcția/Serviciul......
Nr. ............/...........


RAPORT DE SPECIALITATE
la proiectul de hotărâre .................................................


În conformitate cu prevederile art. 182 alin. (4) coroborate cu ale art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, Direcția/Serviciul…., în calitatea sa de compartiment de resort în cadrul aparatului de specialitate al Consiliului Județean Vaslui, a analizat proiectul de hotărâre…………………………, în raport cu atribuțiile și competențele specifice acestui compartiment, și a constatat următoarele: 	
a) Domeniul reglementat: se va indica categoria principală de atribuții prevăzute în art. 173 alin.(1) din Codul administrativ și apoi obiectul reglementării.
(Exemplu: atribuții privind dezvoltarea economico-socială a județului/stabilirea și aprobarea taxelor și impozitelor locale, în condițiile legii)
b) Impactul financiar asupra bugetului județului: impactul financiar, atât pe termen scurt, pentru anul curent, cât și pe termen lung, dacă e cazul. Se vor face referiri la modificările veniturilor bugetare, plus/minus; impactul financiar, plus/minus asupra bugetului județului; propuneri pentru acoperirea creșterii cheltuielilor bugetare; propuneri pentru a compensa reducerea veniturilor bugetare; calcule privind fundamentarea modificărilor veniturilor și/sau cheltuielilor bugetare, evaluarea costurilor impuse de adoptarea proiectului de hotărâre și a eventualelor economii bugetare generate de acesta, analiza comparativă a costurilor și a beneficiilor pe care le implică proiectul de act administrativ etc.
c) Compatibilitatea și conformitatea cu legile, ordonanțele, hotărârile Guvernului, strategiile naționale, legislația secundară (ordine, instrucțiuni, normative, regulamente, etc.) și terțiară (hotărâri ale consiliului județean) în limitele și în a căror implementare și aplicare este elaborat respectivul proiect de hotărâre. 
Se certifică conformitatea proiectului cu legislația primară, secundară și terțiară incidentă, se certifică conformitatea cu avizele, autorizațiile și acordurile emise de alte entități, dacă e cazul, se prezintă orice alte informații care fundamentează proiectul de hotărâre.                
Ținând seama de cele precizate mai sus, apreciem că proiectul de hotărâre fundamentat, din punctul de vedere al reglementărilor specifice aplicabile, respectiv al legalității, raportat la atribuțiile și competențele specifice acestui compartiment, sens în care propunem supunerea acestuia spre dezbatere și adoptare în ședința Consiliului Județean Vaslui.



	Numele și prenumele
	Funcția
	Data
	Semnătura

	Avizat - 
	
	
	

	Verificat – 
	
	
	

	Întocmit – 

